text:
Mataupu 28
Ua molimanao le toaiva o le Toasefululua mo se tofi i le malo o Keriso pe a latou feoti ma ua folafola mai ia te i latou—Ua molimanao ma tuuina mai i sa Nifaē e Toatolu le mana e le feoti ai ae nonofo pea i le lalolagi seia toe afio mai Iesu—Sa liua i latou ma vaai i mea ua le faatagaina ona tautala i ai, ma o loo auauna atu nei i latou i totonu o tagata. E tusa o le 34–35 T.A.
1 Ma sa oo ina ua uma ona fofogaina e Iesu o nei upu, sa ia fetalai atu i ona soo taitoatasi, ma faapea atu ia te i latou: O le a se mea tou te mananao i ai mai ia te au, pe a mavae ona ou alu atu i le Tamā.
2 Ma sa latou tautatala atu uma, vagana ai le toatolu, ua fai atu: Matou te mananao ia mafai ona matou o atu vave ia te oe i lou malo, pe a uma ona matou ola e tusa ma tausaga o le tagata, pe a iu la matou auaunaga, lea ua e valaauina i ai i matou.
3 Ma sa ia fetalai mai ia te i latou: Amuia outou ona ua outou mananao i lenei mea mai ia te au; o lea, a mavae le fitusefulu ma le lua tausaga o lo outou matutua o le a outou o mai ia te au i lou malo; ma o le a outou maua le amalologa faatasi ma au.
4 Ma ina ua uma ona ia fetalai mai ia te i latou, sa liliu atu o ia i le toatolu, ma fetalai atu ia te i latou: O le a se mea tou te mananao ou te faia mo outou pe a ou alu atu i le Tamā?
5 Ma sa faanoanoa i latou i o latou loto, ona sa latou fefefe e tau atu ia te ia le mea sa latou mananao i ai.
6 Ma sa ia fetalai mai ia te i latou: Faauta, ua ou ailoa o outou mafaufauga, ma ua outou mananao i le mea na manao i ai mai ia te au eIoane, lau pele, o le na faatasi ma au i lau galuega, ae lei siia ae au i luga e tagata Iutaia.
7 O le mea lea, ua sili ona amuia o outou, ona o le a outou ale tofo lava i le eoti; ae o le a outou ola e vaai i mea uma e faia e le Tamā i le fanauga a tagata, seia oo lava ina faataunuuina mea uma e tusa ma le finagalo o le Tamā, pe a ou sau i lou mamalu faatasi ma imana o le lagi.
8 Ma o le a le oo lava ia te outou tiga o le oti; ae a ou sau i lou mamalu o le a liua outou e pei o le emo o le mata mai le atino faaletino i le eola pea; ona faamanuiaina ai lea o outou i le malo o loʼu Tamā.
9 Ma ou te toe fai atu, o le a le oo ia te outou le tiga ao outou nonofo i la le tino, po o le faanoanoa, vagana ai ona o agasala a le lalolagi; ma o nei mea uma o le a ou faia ona o le mea ua outou mananao i ai mai ia te au, ona ua outou mananao ia mafai ona outou aaumai o agaga o tagata ia te au, ao tu pea le lalolagi.
10 Ma ona o lenei pogai o le a outou maua ai le aatoatoa o le olioli; ma o le a outou nonofo ai i lalo i le malo o lou Tamā; ioe, o le a atoatoa lo outou olioli, e pei lava o le atoatoa o le olioli ua tuuina mai e le Tamā ia te au; ma o le a avea outou e pei lava o au, ma ua pei lava au o le Tamā; ma o le Tamā ma au ua etasi;
11 Ma o le aAgaga Paia e molimauina le Tamā ma au; ma e tuu mai e le Tamā le Agaga Paia i le fanauga a tagata, ona o au.
12 Ma sa oo ina ua uma ona fetalai e Iesu o nei upu, sa ia pai atu ia te i latou uma taitoatasi i lona tamatamaiaao vagana ai le toatolu o e o le a nonofo pea, ona maliu ese ai lea o ia.
13 Faauta foi, sa tatalaina le lagi, ma sa asegia ae i latou i le lagi, ma vaai ma faalogo i mea ua le matautaua.
14 Ma sa avaosia i latou ina ia le feganavai ai; sa lei tuu mai foi ia te i latou se mana latou te tautatala ai i mea sa latou vaaia ma faalogoina;
15 Ma pe sa i ai i latou i le tino po o fafo o le tino sa latou le iloa; ona sa foliga mai ia te i latou e pei o se aliliuga o i latou, lea sa suia ai i latou mai lenei tino o aano i se tulaga ola pea, ina ia mafai ona latou vaai i mea a le Atua.
16 Peitai sa oo ina latou toe auauna i luga o le lalolagi; e ui i lea sa latou le aoao atu e uiga i mea ia sa latou faalogo i ai ma vaaia, ona o le poloaiga na tuuina mai ia te i latou i le lagi.
17 Ma o lenei, pe o i latou o ni tagata faaletino po o ni tagata ola pea, mai le aso o lo latou liuga, ou te le iloa;
18 Ae o le tele lenei o le mea ua ou iloa, e tusa ma le talafaamaumau ua tuuina mai—sa latou o atu i luga o le laueleele, ma auauna atu i tagata uma, ma faatasi mai i le ekalesia le toatele o e sa talitonu i la latou talaiga; ma papatiso i latou, ma o le toatele o i latou sa papatiso sa latou maua le Agaga Paia.
19 Ma sa lafo i latou i totonu o le falepuipui e i latou o e sa le auai i le ekalesia. Ma sa le mafai e afalepuipui ona taofi i latou, ona sa veteina i latou.
20 Ma sa lafoina i latou i lalo i totonu o le eleele; peitai sa latou taiaina le eleele i le afioga a le Atua, sa oo ina laveaiina i latou mai le loloto o le eleele e lona amana; ma o lea sa le mafai ai ona latou elia o ni lua e lava e taofi ai i latou.
21 Ma sa faatolu ona lafo o i latou i se aogaumu ma sa le afaina ai lava.
22 Ma sa faalua ona lafo o i latou i se aana o manu feai; ma faauta sa latou taaalo ma manu feai e pei ona taaalo o se tamaitiiti ma se tamai mamoe e lei tea ma le susu, ma le afaina ai.
23 Ma sa oo ina faapea ona latou o atu i totonu o le nuu atoa o Nifae, ma talai atu le atalalelei a Keriso i tagata uma i luga o le laueleele; ma sa faaliliuina i latou i le Alii, ma faatasia i le ekalesia a Keriso, ma sa faapea ona faamanuiaina o tagata o elena tupulaga, e tusa ma le fetalaiga a Iesu.
24 Ma o lenei, o au, o Mamona, ou te faaiu le tautala atu e faatatau i nei mea mo se taimi.
25 Faauta, sa fai o le a ou tusia asuafa o i latou o e o le a le oo i ai le oti, peitai sa faasaina e le Alii; o lea ou te le tusia ai i latou, ona ua natia i latou mai le lalolagi.
26 Ae faauta, ua ou vaai ia te i latou, ma sa latou auauna mai ia te au.
27 Ma faauta o le a i ai i latou i totonu o Nuuese, ae o le a le iloa i latou e Nuuese.
28 O le a i ai foi i latou i totonu o tagata Iutaia, ae o le a le iloa i latou e tagata Iutaia.
29 Ma o le a oo mai foi, pe a silafia e le Alii i lona poto latou te auauna atu i ituaiga uma o Isaraelu ua afaataapeapeina, ma i atunuu uma, ituaiga, gagana ma nuu, ma aumai ai mai ia te i latou ni agaga e toatele ia Iesu, ina ia faataunuuina lo latou manao, ma ona o le mana faatalitonu foi o le Atua ua i totonu o i latou.
30 Ma ua pei i latou o aagelu a le Atua, ma afai latou te tatalo atu i le Tamā i le suafa o Iesu, e mafai ona latou faaali atu o i latou lava i soo se tagata e foliga ua lelei ia te i latou.
31 O lea, o le a latou faia galuega tetele ma le ofoofogia, ae lei oo mai le aaso tele ma le aso o loo sau o le a laulaututu moni ai tagata uma i luma o le nofoa-faamasino o Keriso;
32 Ioe, o le a faia lava e i latou i totonu o Nuuese se agaluega tele ma le ofoofogia, ae lei oo mai lena aso faamasino.
33 Ma a na fai ua outou maua tusitusiga paia uma ia ua tuu mai ai se tala i galuega ofoofogia uma a Keriso, o le a outou iloa, e tusa ai ma fetalaiga a Keriso, o nei mea e mautinoa lava ona oo mai.
34 Ma oi talofa ia te ia o le a ale fia faalogo i fetalaiga a Iesu, ma ia i elatou foi o e na ia filifilia ma auina atu i totonu ia te i latou; ona o soo se tasi e le taliaina fetalaiga a Iesu ma upu a i latou ua ia auina atu, ua latou le talia o ia; ma o lea o le a le talia ai e ia i latou i le aso gataaga;
35 Ma sa sili ona lelei mo i latou pe a na fai latou te le fananau mai. Aua pe tou te manatu ea e mafai ona outou aveese o le faamasinotonu o se Atua ua toatamai, o le ua asoli i lalo o vae o tagata, ina ia mafai ona oo mai o le olataga?
36 Ma o lenei faauta, e pei ona ou tautala atu e uiga ia te i latou o e na filifilia e le Alii, ioe, e oo i le toatolu o e na segia ae i luga i le lagi, e faapea sa ou le iloa pe sa faamamaina i latou mai le faaletino i le ola pea—
37 Ae faauta, mai le taimi na ou tusi ai, sa ou ole atu i le Alii, ma sa ia faaali mai ia te au e tatau ona i ai se suiga e faia i o latou tino, a leai e tatau ona latou tofo i le oti;
38 O lea, ina ia le tofo i latou i le oti, o lea na afaia ai se suiga i o latou tino, ina ia latou le mafatia i le tiga po o le faanoanoa vagana ai mo agasala a le lalolagi.
39 O lenei o lenei suiga ua le tutusa ma lena o le a oo mai i le aso gataaga; ae e i ai se suiga sa faia i luga o i latou, sa oo ina le mafai e Satani ona maua o se mana i o latou luga, sa le mafai ai ona ia afaaosooso i latou; ma sa efaapaiaina i latou i le tino, sa ipaia ai i latou, ma sa le mafai e mana o le lalolagi ona taofi i latou.
40 Ma o le a latou tumau i lenei tulaga seia oo i le aso faamasino o Keriso; ma i lena aso e faapea o le a oo mai ai ia te i latou se suiga tele atu, ma talia i totonu o le malo o le Tamā e le toe o atu i fafo, ae mau faatasi ma le Atua e faavavau i le lagi.


c: text/html

text:
Tala 82: Moretekai ma Eseta
SE‘I o tatou toe fo‘i atu i ni nai tausaga a o le‘i tuua e Esera Ierusalema. O Moretekai ma Eseta o ni Isaraelu tāua i le malo o Peresia. O Eseta o le masiofo ae o le atalii o le uso o lona tamā o Moretekai e lona lua lona tulaga i le tupu. Se‘i o tatou vaai pe na tupu faapefea lea mea.
Na feoti mātua o Eseta a o la‘itiiti o ia, o lea na tausia ai o ia e Moretekai. O Asueru, le tupu o Peresia, e iai lona maota i le aai o Susana, ma o Moretekai o se tasi o ana auauna. I le tasi aso na lē usita‘i ai le avā a le tupu o Vasati, o lea na filifilia ai loa e le tupu se masiofo fou. Pe e te iloa le fafine na ia filifilia? Ioe, o le talavou aulelei o Eseta.
Pe e te iloa atu lenā tamāloa faamaualuga o loo ifo atu i ai tagata? O Hamanu lenā. O ia o se tagata tāua i Peresia. Na mana‘o Hamanu e ifo atu fo‘i Moretekai lenā e nofo mai i ina iā te ia. Ae e le‘i faia e Moretekai. E le‘i manatu o ia o se mea sa‘o le ifo atu i se tagata leaga faapena. Ma na ita tele Hamanu i lenei mea. O le mea la lea na ia faia.
Ona ta‘u atu lea e Hamanu i le tupu ni pepelo e uiga iā Isaraelu. ‘O tagata leaga i latou e lē usiusita‘i i au tulafono,’ o lana tala lea. ‘Ua tatau ona fasiotia i latou.’ E le‘i iloa e Asueru o lana avā o Eseta o se Isaraelu. O lea sa ia faalogo ai iā Hamanu, ma na ia faia ai se tulafono o le a iai se aso faapitoa e fasiotia ai Isaraelu uma.
Ina ua faalogo Moretekai i le tulafono, sa lē fiafia o ia. Ona ia avatu lea o se fe‘au iā Eseta: ‘E tatau ona e ole atu i le tupu ina ia faaolaina i tatou.’ E sā i le tulafono a Peresia ona e alu e vaai le tupu sei vaganā ua valaaulia oe. Ae na alu i ai Eseta e aunoa ma le valaaulia o ia. Na sii mai e le tupu lona tootoo auro iā te ia, o lona uiga e lē fasiotia o ia. Na valaaulia e Eseta le tupu ma Hamanu i se faiga‘ai tele. Na fesili le tupu ia Eseta po o le ā se mea e mana‘o na te faia mo ia. Ona fai atu lea o Eseta pe e mafai ona la ō mai ma Hamanu mo se faiga‘ai i le isi aso.
I lenā faiga‘ai na ta‘u atu e Eseta i le tupu: ‘O o‘u tagata ma a‘u o le a fasiotia.’ Ua ita le tupu. ‘O ai na te mafai ona faia lenā mea?’ o lana fesili lea.
‘O le fili, o lenei Hamanu leaga!’ o upu ia a Eseta.
Ua ita tele le tupu. Na ia poloa‘iina ai e fasiotia Hamanu. Ina ua mavae lenā, ona tofia lea e le tupu Moretekai e sosoo atu lana pule iā te ia. Ona vaai lea o Moretekai ua iai se tulafono fou e faia e faataga ai Isaraelu e tau mo o latou ola i le aso o le a fasiotia ai i latou. Ona ua tāua nei Moretekai, o le to‘atele o tagata sa fesoasoani iā Isaraelu, ma na faasaoina ai i latou mai i o latou fili.
Tusi o le Tusi Paia o Eseta.
Fesili
- O ai Moretekai ma Eseta?
- Aiseā na mana‘o ai le tupu o Asueru i sana masiofo fou, ma o ai na ia filifilia?
- O ai Hamanu, ma aiseā na ita tele ai o ia?
- O le ā le tulafono na faia, ma o le ā na faia e Eseta ina ua ia mauaina se fe‘au mai iā Moretekai?
- O le ā na tupu i a Hamanu, ae o le ā na tupu iā Moretekai?
- Na faapefea ona faasaoina tagata Isaraelu mai o latou fili?
Fesili faaopoopo
- Faitau le Eseta 2:12-18.
Na faapefea ona faaalia e Eseta le tāua o le atiina a‘e “o le loto agamalu ma le filemu”? (Eseta 2:15; 1 Pete. 3:1-5)
- Faitau le Eseta 4:1-17.
E pei ona maua e Eseta le avanoa e gaoioi ai mo le tapua‘iga moni, o le ā le avanoa ua tatou maua i aso nei e faailoa ai lo tatou tapua‘i ma le faamaoni iā Ieova? (Eseta 4:13, 14; Mata. 5:14-16; 24:14)
- Faitau le Eseta 7:1-6.
E faapefea e le to‘atele o tagata o le Atua i aso nei ona tuu i latou lava i se tulaga semanū e sauāina ai, e pei lava o Eseta? (Eseta 7:4; Mata. 10:16-22; 1 Pete. 2:12)

robotstxt: allowed

filter: keep


text:
MATAUPU 45
E Malosi Atu Nai lo o Temoni
MATAIO 8:28-34 MAREKO 5:1-20 LUKA 8:26-39
UA ULUITINOINA SE LAFU PUAA E NI TEMONI
Ua taunuu atu nei le faigāmalaga fitā a le ʻausoo i le matafaga, ma ua latou vaaia ai se vaaiga mataʻutia. E toʻalua ni tamāloloa ua uluitinoina e temoni, ma ua matuā feʻai lava i laʻua. Ua ō mai i laʻua mai le fanuatanu ma taufetuli atu iā Iesu. O loo taulaʻi atu faamatalaga mai le Tusi Paia i se tasi o nei tamāloloa, auā ua sili atu lona sauā ma e foliga mai ua leva ona pulea e temoni.
Ua leva ona fealualuaʻi solo lenei tamāloa e lē lavalavā, ma “ua alaga pea o ia i pō ma ao i tuugamau ma mauga, ma selei iā te ia i maa.” (Mareko 5:5) O ona uiga taufaamataʻu ua palaaai ai tagata e uia lea auala. Ua taumafai foʻi nisi tagata e saisaia o ia, ae e lē mafai auā e na te motusia filifili ma talepe mea o loo nonoa ai ona vae. E leai lava ma se tagata e iai se malosi e mafai ai ona taofia o ia.
Ua faalatalata atu lenei tamāloa iā Iesu, ma ua ia faapaʻū i ona vae. Ua uunaʻia o ia e temoni o loo pulea o ia e alaga atu ma le leotele e faapea: “O oe na le Alo o le Atua Silisili Ese, aiseā ua e faalavelave mai ai iā te aʻu? Ou te fai atu iā te oe, ia e tautō mai i le Atua e te lē faapuapuagatiaina aʻu.” Ua faailoa atu e Iesu e iai lana pule i temoni i le fetalai atu: “Ia e alu i fafo mai i le tamāloa, o oe lenā le agaga leaga.”—Mareko 5:7, 8.
O le mea moni, e tele temoni o loo puleaina le tamāloa. Ina ua fesili atu Iesu, “O ai lou igoa?” ua tali mai o ia: “O loʻu igoa o Lekeono, auā e toʻatele i matou.” (Mareko 5:9) E faia aʻe se lekeono e tasi i le faitau afe o fitafita o le vaegaʻau a Roma. O lea, e toʻatele temoni o loo auaufaatasi e faapuapuagatia lenei tamāloa, ma ua latou fiafia foʻi i ona mafatiaga. Ua latou ʻaiʻoi atu iā Iesu “e aua neʻi auina atu i latou i le tō.” E foliga mai ua latou iloa le mea o le a tupu iā i latou ma lo latou taʻitaʻi o Satani.—Luka 8:31.
O le taimi lea, o loo aai ai se lafu puaa pe tusa ma le 2,000 e latalata ane iā i latou. E tusa ai ma le Tulafono, o nei manu e lē mamā, ma e lē tatau ona iai ni puaa a tagata Iutaia. Ua faapea atu temoni iā Iesu: “Ia e auina atu i matou i puaa, ina ia matou uluitino i ai.” (Mareko 5:12) Ua tuu atu i latou e Iesu e ō. Ua ō ese nei agaga leaga mai i le tamāloa ae ulu atu i le lafu puaa. O lea, ua taufetuli atu ai le lafu puaa i le tofē ma feosofi i le sami, ma malelemo uma ai.
Ua vāai atu i latou na tausia le lafu puaa i le mea ua tupu, ona latou faanatinati atu ai lea e logo i le aai ma nuu e lata ane e faatatau i lenei mea. Ua ō atu tagata e vāai, ae ua faateʻia i latou i le taunuu atu ma iloa ai, ua toe lelei le mafaufau o le tamāloa sa uluitinoina e temoni. Ua fai ona ofu ma o loo nofo i vae o Iesu.
Ua matataʻu i latou ua vāai pe faalogo i le mea ua tupu i le tamāloa, ma e latou te lē malamalama foʻi i le uiga o lenei mea mo i latou. Ua latou ʻaiʻoi atu iā Iesu ina ia maliu ese mai i lo latou itumalo. A o agaʻi atu Iesu i luga o le vaa, ua ʻaiʻoi atu le tamāloa sa uluitinoina e temoni, pe mafai ona la ō faatasi. Peitaʻi ua fetalai atu Iesu: “Ia e alu i lou fale i lou aiga, ma faamatala atu iā i latou mea uma ua faia e Ieova mo oe, ma lona alofa mutimutivale iā te oe.”—Mareko 5:19.
E masani ona faatonuina e Iesu tagata e na te faamālōlōina, e aua le taʻuina atu i isi vavega ua ia faia. O le māfuaaga, ona e lē manaʻo Iesu e faia e tagata ni faaiʻuga e faatatau iā te ia, e faavae mai i ni faamatalaga na latou faalogo i ai. Peitaʻi, o le faatagaina e Iesu o lenei tamāloa e taʻu atu i isi le vavega ua ia faia, ua avea lea ma faamaoniga maumaututū o le malosi o lona mana, ma avatu ai se molimau i tagata e lē mafai ona oo atu i ai Iesu. O lenei foʻi faamatalaga, e ono faaitiitia ai le lē fiafia o tagata ina ua faalogo i le mea ua tupu i le lafu puaa. O lea, ua alu ai lenei tamāloa ma amata ona talaʻi atu i Tekapoli le vavega na faia e Iesu iā te ia.
Faitau Atili
Pe e Iai ni Temoni?
O ai temoni? O fea na latou ō mai ai?
Pe e Mafai e le Tiapolo Ona Pulea Tagata?
E faapefea ona taaʻina e le Tiapolo tagata, ma e faapefea ona e ʻalofia ana mailei?


text:
GILI UPĖ, UABPepa pisinisi tafailagi
GILI UPĖ, UAB
Auaunaga faatulagaga, Auaunaga lomia, Auaunaga lomia, meafaigaluega, mea, Colour lomia, Faailoga +17
Faafanua
Gaoioiga vaega
Auaunaga faatulagaga, Auaunaga lomia, Auaunaga lomia, meafaigaluega, mea, Colour lomia, Faailoga, Faailoga, Faailoga laiti, Faasalalauga i fafo, Faasalalauina auaunaga, Faasalalauina, lomia, Fale, Faleoloa i le initoneti, Fesiitaiga, Foafoaga logo, Foafoaga ta, Iloagofie autasi, Lomia galuega, Lōmiga, Lomitusi anapogi, Maliu, O faamalologa, O oloa e gaosia i le initoneti
Qr code
vCard
Website
Igoa nofoaga: Gili upė


text:
VAEGA 2
O Ai le Atua Moni?
E na o le toʻatasi le Atua moni, o lona suafa o Ieova. (Salamo 83:18) O ia o se Agaga; e afio i le lagi, ma e lē mafai ona tatou vāai iā te ia. O ia o le Atua alofa, ma e finagalo ia tatou alolofa atu iā te ia, faapea foʻi ma isi tagata. (Mataio 22:35-40) O ia o le Pule Aoao, o Lē na faia mea uma.
O le uluaʻi foafoaga foʻi a le Atua, o se peresona malosi, lea na igoa iā Iesu Keriso ina ua afio mai i le lalolagi. Na faia foʻi e Ieova agelu.
Na foafoaina e Ieova mea uma lava i le lagi . . . ma le lalolagi. Faaaliga 4:11
Na faia e Ieova fetu, faapea le lalolagi ma mea uma o loo iai.
Na ia faia le uluaʻi tagata o Atamu, mai i le efuefu o le eleele.
Faitau Atili
Pe e Iai se Suafa o le Atua?
E tele faalupega e ave i le Atua, e pei o le Silisili Ese, Alii, ma le Tupu o le vavau. Peitaʻi, e pe ā ma le 7,000 taimi o loo faaaogā ai le suafa patino o le Atua i le Tusi Paia.
O Ai le Atua?
Pe e iai se suafa o le Atua ma pe e manatu mamafa mai iā i tatou?


text:
Ianuari 9-
15
ISAIA 29-33
Pese 103 ma le Tatalo
Upu Tomua (3 minu. pe itiiti ifo)
ʻOA TAUTELE MAI I LE AFIOGA A LE ATUA
“O le a Pule le Tupu ma le Amiotonu”: (10 minu.)
Isa 32:1
—O le Tupu lea o le a pule ma le amiotonu, o Iesu Keriso (w14 2/15 6 ¶13)
Isa 32:2
—Ua saunia mai e le tupu o Iesu ni perenise e tausia le lafu (ip-1 332-334 ¶7-8)
Isa 32:3, 4
—Ua tuuina mai i tagata o Ieova faatonuga ma toleniga e fesoasoani iā i latou, e faaalia le amiotonu (ip-1 334-335 ¶10-11)
-
Saʻiliʻiliga Loloto mo ʻOa Faaleagaga: (8 minu.)
Isa 30:21
—O ā auala o loo fesootaʻi mai ai Ieova i ana auauna? (w14 8/15 21 ¶2)
Isa 33:22
—O anafea ma na faapefea ona avea Ieova ma Faamasino, Faitulafono ma Tupu i le nuu o Isaraelu? (w14 10/15 14 ¶4)
O le ā ua ou aʻoaʻoina mai i le faitau Tusi Paia o lenei vaiaso e faatatau iā Ieova?
O ā ni manatu mai i le faitau Tusi Paia e mafai ona faaaogā e fefulifulisaʻi ai ma tagata i le faiva?
-
Faitau Tusi Paia: (4 minu. pe itiiti ifo) Isa 30:22-33
TOLENIGA MO LE FAIVA I LE FANUA
Uluaʻi Asiasiga: (2 minu. pe itiiti ifo) wp17.1 pito i luma
—Le auala e tali atu ai i se tagata tetee.
Toe Asiga: (4 minu. pe itiiti ifo) wp17.1 pito i luma
—Faitau mau mai i se masini faaonapōnei.
Suʻesuʻega Faale-Tusi Paia: (6 minu. pe itiiti ifo) lv 31-32 ¶12-13
—Ia taumafai e pāʻia le loto o le tagata.
AUALA E OLA AI O SE KERISIANO
Pese 87
“Lafitaga Mai i le Matagi” (Isa 32:2): (9 minu.) Ia faaali le vitiō (vaega o vitiō POLOKALAME MA MEA E TUTUPU).
Ia Uaʻi Lelei i Sauniga: (6 minu.) Ia faaali le vitiō Ia Uai Lelei i Sauniga (vaega o vitiō FANAU). Pe a māeʻa, ia valaaulia i le pulelaa le fanau iti ua filifilia, ma fesili i ai: O le ā e ono faigatā ai ona e faalogo lelei i sauniga? O le ā le mea na ono tupu pe ana lē faalogo lelei Noa, a o faamatala mai e Ieova le auala e fau ai le vaa? Aiseā e tāua ai i fanau ona faalogo lelei a o fai le sauniga?
Suʻesuʻega Faale-Tusi Paia a le Faapotopotoga: (30 minu.) kr mata. 6 ¶16-24, autalu le pusa “Pe e Moni le Malo o le Atua iā te Oe”
Autalu Puupuu le Sauniga ma ia Fai se Aotelega o le Sauniga o le Vaiaso Fou (3 minu.)
Pese 21 ma le Tatalo


text:
SAUNI ‘TALAVALU LAITI’ TAU LE TAUA I LE APIA PARK
O ananafi na tuuvaa ese atu ai le au fili a tama aoga i lalo o le 19 tausaga le matutua, le Talavalu Laiti, mo le tauina o le taua i le taamilosaga a le Oceania U19’s Championship, lea o le a tali malo ai Samoa mo le lua vaiaso i le malae o le Apia Park Stadium.
E ui o le faalua ai lea ona ofi atu se au fili a tamaiti aoga e i lalo o le 19 tausaga le matutua mai si o tatou atunuu nei, e tausinio i taamiloaga a le Pasefika, e le o avea lea ma itu e taofia ai le taula’i o le vaai a le tatou i le avanoa e mafai ai ona avea i latou ma siamupini o le Pasefika i se aso o i luma.
O le taamilosaga ua faamoemoe e amata i le aso 26 Novema, o le aso Gafua lea o le vaiaso fou, ae maea i le aso 6 Tesema 2012, ma o alii talavou ua filifilia i le tatou au fili, o i latou ia o le a tauina le taua mo Amerika Samoa.
O le taamilosaga lenei a le Oceania U19, o se tasi lea o polokalame o lo o i lalo o le faamalu a le Faalapotopotoga o Iuni Lakapi i le Pasefika, le Federation of Oceania Rugby Unions (FORU), lea o lo o unaia ai le atina’eina o le taaloga lakapi i atunuu o le Pasefika.
I se faatalatalanoaga ma le alii faiaoga o le au a tamaitai aoga, susuga Jerry Chang a’o le’i tuua le atunuu i le aso ananafi, sa ia taua ai le maualuga o lona talitonuga, ua lava tapena le au a le atunuu mo le taamilosaga.
Saunoa Chang, ua tolu masina talu ona tuu faatasia le au, ma e ui o le toatele o tamaiti o le au o le uluai taimi lenei ua taaalo lakapi ai, peitai o le tomai na o latou maua mai i taimi ao taalo i au Football a aoga i le atunuu, ua fesoasoani malosi lea i a latou tapenaga.
“I le vaavaai atu i ai i a matou tapenaga ao taumafai e tuu faatasia lenei faamoemoe, ua atoatoa ai se talitonuga ia te au ma lou fesoasoani, o le a maualuga se tulaga e oo i ai le taumafaiga a le tatou au fili i lenei faamoemoe,” o le saunoaga lea Chang.
O le toatele o tamaiti o le au na soifua mai i Amerika Samoa nei, sei vagana ai se vaega toaititi e malaga mai fafo, e pei o le alii mai Tonga e toafa, toatolu mai Upolu ma le toatasi o se alii Initia/Samoa.
E 6 au o lo o auai i lenei taamilosaga lea e pei ona vaevaeina ai i pool e lua. O au e 6 e aofia ai Samoa; Amerika Samoa ma Vanuatu i le Pool A, ae o Tonga; Papua Niu Kini ma Solomona i le Pool B.
I se pepa o faamatalaga na tuuina mai i le Pulesili o le Iuni Lakapi a Samoa, susuga Fred Amoa, sa ia faafetaia ai le FORU ona o le avanoa ua mafai ona tuu atu ia Samoa latou te faatautaia ai lenei taamilosaga.
Na taua e Amoa e faapea, e le gata o lenei taamilosaga o le a atili faafiafia ai loto o tagata Samoa e fiafia i le lakapi, ae o se avanoa lelei foi lea mo au uma o le a tausinio i le faaleleia lea ma le siitia i luga o le tulaga o le taaloga lakapi mo a latou au.
O Samoa o lo o umia le siamupini o le taamilosaga lenei talu mai le 2010, ma ua latou sauni e toe puipui lo latou tulaga siamupini o lo o i ai.
O le susuga ia Siliva Patu o lo o fai ma faiaoga fesoasoani i lenei faamoemoe.


text:
SUIA E LE TUSI PAIA OLAGA
Ia Aumai Tau o se Tausaga se Tasi Ou te Ola Fiafia ai ma Filemu
TAUSAGA FANAU: 1971
ATUNUU: FALANI
TALAAGA: AAFIA I SOLIGATULAFONO SAUĀ, AMIOGA LĒ MAMĀ, MA FUALAAU FAASĀINA
OLAGA SA IAI:
Sa nonofo lo matou aiga i Tellancourt, o se nuu i mātū i sasaʻe o Falani. O loʻu tamā o le Falani, ae o loʻu tinā o le Italia. I le valu o oʻu tausaga, sa matou siitia ai i Roma i Italia i se aai e matitiva ma faigaluega mamafa tagata. Sa faigatā le olaga o lo matou aiga i inā. E masani ona misa leaga oʻu mātua ona o faafitauli tau tupe.
Ina ua 15 oʻu tausaga, sa uunaʻia aʻu e loʻu tinā ou te alu e suʻe ni aʻu uō. Sa amata loa ona ou tuua le aiga mo ni taimi uumi, ma e leʻi umi ae iai ni aʻu aumea lē lelei. I se tasi aso, na sau ai se tamāloa e foliga mai e faaleuō, ma tuu mai ni fualaau faasāina. Sa ou taliaina ona na ou manaʻo e faailoa atu ua ou tama matua foʻi. E leʻi umi ae ou tagofia ma faatau atu fualaau faasāina ma faia amioga lē mamā. E tele taimi na faileagaina ai aʻu i le itu tau feusuaʻiga. Sa lē tāua le ola iā te aʻu, ma ou te leʻi popole pe ou te ola pe ou te oti. Sa ou matuā lagona le tuua toʻatasi, ma i le 16 o oʻu tausaga, sa ou taumafai ai e pule i loʻu ola e ala i le inu o se fagu uisikī ma puna i se vaitafe. O le iʻuga, e tolu aso o oʻu taoto e lē iloa se mea.
Sa amata ona ou faatāua le ola, a o le taimi e tasi sa ou sauā ma fai mea piʻopiʻo. Sa ou faatosina isi ina ia faia feusuaʻiga, faaonanā i latou i o latou fale, ona ou gaoia lea o so o se mea tāua sa iā i latou. Sa faaaogā aʻu e vaega o tagata na lauiloa i soligatulafono, ina ia faatau atu fualaau faasāina i Italia. E tele taimi na maua ai aʻu e leoleo. E ui lava sa ou talitonu e iai se māfuaaga o loʻu ola pea, ae sa foliga mai e leai se tāua o loʻu olaga ma na lē mafai ona ou pulea. Sa ou ōle atu i le Atua ia aumai tau o se tausaga se tasi ou te ola fiafia ai ma filemu.
SUIA E LE TUSI PAIA LOʻU OLAGA:
Ina ua 24 oʻu tausaga, sa ou filifili e siitia i Egelani ona na lamatia loʻu ola i isi tagata na faatauina fualaau faasāina. Ae a o leʻi oʻu alu, sa ou asiasi i loʻu tinā, ma na faateʻia aʻu ina ua ou vaai i se tamāloa e igoa iā Annunziato Lugarà, o loo talanoa i loʻu tinā e faatatau i le Tusi Paia. * Sa ou iloa le talaaga o lenei tamāloa i faiga solitulafono, o lea na ou fefe ai ma fesili i ai po o ā ana mea o loo fai i inā. Sa ia faamatala mai suiga iloga na ia faia ina ia avea ai ma se Molimau a Ieova, ma na faapea mai afai ou te taunuu i Egelani, ia ou talanoa i Molimau a Ieova. Sa ou ioe e faia faapea. Peitaʻi, ina ua ou taunuu, sa ou toe foʻi lava i le olaga sa ou ola muamua ai.
I se tasi aso, sa ou feiloaʻi ai i se tamāloa Molimau a Ieova o loo ofo mekasini o Le Olomatamata ma le Ala Mai! i se magāala pisi i Lonetona. Na ou toe manatua laʻu folafolaga na fai iā Annunziato, ma ou talosaga loa i le Molimau ina ia fai saʻu suʻesuʻega faale-Tusi Paia.
Sa ou matuā maofa i mea na ou aʻoaʻoina mai i le Tusi Paia. O se faaaʻoaʻoga, sa pāʻia loʻu loto i upu o loo i le 1 Ioane 1:9, lea o loo taʻua ai e faatatau i le Atua: “Afai e faailoa atu a tatou agasala, e faamaoni ma amiotonu o ia e na te faamagaloina a tatou agasala, ma faamamāina ai i tatou.” Sa telē se aafiaga o lenei mau iā te aʻu, ona sa ou lagona le matuā lē mamā o loʻu olaga. Sa amata loa ona ou auai i sauniga a Molimau a Ieova i le Maota mo Sauniga. Sa latou talia fiafia aʻu, ma na ou mātauina le māfana o a latou faauōga, o se mea ua leva ona ou moomoo i ai. Sa ou manaʻo ai loa e avea ma vaega o la latou faapotopotoga lea e pei o se aiga.
Sa faigofie ona ou taofia le faaaogāina o fualaau faasāina ma le ola i se olaga lē mamā. Peitaʻi sa matuā faigatā ona faaleleia oʻu uiga. Sa ou iloa e ao ona ou feutagaʻi ma tagata i se auala faaaloalo ma magafagafa. O loo ou tauivi pea ma nisi o uiga lē lelei i le taimi nei. Peitaʻi ua mafai ona ou agaʻigaʻi i luma ona o le fesoasoani a Ieova. I le 1997 ina ua mavae le ono masina talu ona ou suʻesuʻeina le Tusi Paia, sa ou papatiso ai loa e avea ma Molimau a Ieova.
AOGĀ IĀ TE AʻU:
Ina ua uma ona ou papatiso, sa ou faaipoipo iā Barbara, o lē e leʻi leva foʻi ona avea ma Molimau a Ieova. Ina ua mātauina e se tasi na avea muamua ma aʻu uō le telē o le suiga iā te aʻu, sa ia suʻesuʻeina loa le Tusi Paia. O le iʻuga na avea o ia ma Molimau a Ieova, faapea foʻi lona tuafafine. Mulimuli ane sa suʻesuʻeina foʻi e le uso o le tinā o loʻu tinā ua silia i le 80 tausaga, le Tusi Paia ma papatiso a o leʻi maliu o ia.
O loo oʻu auauna nei o se toeaina i le faapotopotoga o loo ma auai ai, ma ua avea i maʻua ma laʻu avā o ni tagata talaʻi faataimi atoa, ina ia fesoasoani e aʻoaʻo atu le Tusi Paia i tagata e tautatala i le gagana Italia o loo nonofo i Lonetona. O nisi taimi ou te lagona le faanoanoa pe a mafaufau i loʻu olaga sa iai, peitaʻi e fesoasoani tele mai Barbara iā te aʻu. Ua ou maua se aiga mautū sa ou moomoo i ai, faapea se Tamā alofa sa ou naunau i ai i le tele o taimi. Sa ou ōle atu i le Atua mo na o se tausaga se tasi ou te ola fiafia ai ma filemu, ae o lea ua ia foaʻi mai le tele o isi mea!
Ua ou maua se aiga mautū sa ou moomoo i ai, faapea se Tamā alofa sa ou naunau i ai i le tele o taimi
^ pala. 10 Tagaʻi i Le Olomatamata o Iulai 1, 2014, itulau e 8-9, i le mataupu “Suia e le Tusi Paia Olaga—Ou te Alu ma Ave Laʻu Fana i Taimi Uma,” faamatalaina e Annunziato Lugarà.


text:
Tala Lelei Mai i le Atua!
O le ā le tala lelei mai i le Atua? Aiseā e tatou te talitonu ai i lenei tala lelei? Ua taliina i lenei polosiua fesili masani faale-Tusi Paia.
Le Auala e Fesoasoani ai Lenei Polosiua iā te Oe
O le a fesoasoani lenei polosiua ina ia aʻoaʻo tuusaʻo oe mai i le Afioga a le Atua, le Tusi Paia. Mātau pe faapefea ona e suʻeina mau e faaaogā ai lau Tusi Paia.
O le ā le Tala Lelei?
Ia suʻesuʻe po o le ā le tala lelei mai i le Atua, aiseā ua faanatinati ai, ma o le ā e tatau ona tatou faia.
O Ai le Atua?
Pe e iai se suafa o le Atua ma pe e manatu mamafa mai iā i tatou?
Pe e Moni e Mai i le Atua le Tala Lelei?
E faapefea ona tatou mautinoa e saʻo aʻiaʻi le feʻau o loo i le Tusi Paia?
O ai Iesu Keriso?
Iloilo pe aiseā na maliu ai Iesu, o le ā le togiola, ma le tulaga o Iesu i le taimi nei.
O le ā le Finagalo o le Atua mo le Lalolagi?
O loo faamatalaina i le Tusi Paia le māfuaaga na foafoaina ai e le Atua le lalolagi, le taimi o le a faamutaina ai puapuaga, ma le tulaga o le a iai le lalolagi i le lumanaʻi faapea i latou o le a ola ai i lenā taimi.
O le ā le Faamoemoe mo Ē ua Maliliu?
O le ā e tupu iā i tatou pe a tatou feoti? Pe e tatou te toe feiloaʻi ma ē pele iā i tatou ua maliliu?
O le ā le Malo o le Atua?
O ai le Tupu o le Malo o le Atua, ma o ā mea o le a faataunuuina e lenā Malo?
Aiseā ua Lē Taofia ai e le Atua Mea Leaga ma Mafatiaga?
Na faapefea ona amata mai le leaga, ma aiseā ua lē taofia ai e le Atua? Pe e iai se taimi o le a aveesea ai mafatiaga?
E Faapefea Ona Maua e Lou Aiga le Fiafia?
E finagalo Ieova, o le Atua fiafia, ina ia fiafia aiga. Mātau fautuaga aogā a le Tusi Paia mo tane, avā, mātua, ma fanau.
E Faapefea Ona E Iloa le Tapuaʻiga Moni?
Pe e na o le tasi le tapuaʻiga moni? Iloilo faailoga e lima e iloa ai le tapuaʻiga moni.
E Faapefea Ona Aogā iā i Tatou Mataupu Silisili o le Tusi Paia?
Na taʻua e Iesu le māfuaaga e tatou te manaʻomia ai taʻitaʻiga, faapea mataupu silisili e lua e sili ona tāua.
E Faapefea Ona E Mafuta Vavalalata Atu i le Atua?
Iloilo pe faamata e faafofoga le Atua i tatalo uma, e faapefea ona tatou tatalo, ma isi gaoioiga e mafai ona tatou faia ina ia mafuta vavalalata atu ai i le Atua.
O le ā o le a Tupu i Lotu?
Po o le a iai se taimi o le a autasi uma ai tagata e tapuaʻi i le Atua moni e toʻatasi?
O le ā le Māfuaaga o le Iai o se Faalapotopotoga a Ieova?
O loo faamatalaina i le Tusi Paia le māfuaaga ma le auala o loo faamaopoopo ai Kerisiano moni.
Aiseā e Tatau ai Ona Faaauau Ona E Aʻoaʻoina Mea e Uiga iā Ieova?
E faapefea i lou iloa o le Atua ma lana Afioga ona maua ai e isi aogā? O le ā le faiā ma le Atua e mafai ona e maua?


text:
O le ala e tatau ona tatou uia i la tatou malaga e toe foi atu i lo tatou Tama Faalelagi … ua faailogaina i feagaiga paia faatasi ma le Atua.
Ua aoaoina i tatou i le mana faaleagaga i le po nei. Ou te tatalo o le a goto ifo i o outou loto ia upu na tautalagia e nei taitai tuafafine maoae e pei ona ou lagonaina.
O se sauniga faasolopito lenei. O tamaitai uma o le Ekalesia e valu tausaga ma matutua atu ua valaauliaina e auai faatasi ma i tatou i lenei po. O le toatele o i tatou na tatalo ia faatasi mai le Agaga Paia ma i tatou. O lena faamanuiaga na faamatuuina mai a o tatou faalogologo atu i nei tuafafine o saunoa mai ma faalogologo atu foi i musika musuia. Ou te tatalo ia faaauau pea ona faatasi mai le Agaga ma i tatou a o ou tuuina atu ni nai upu faamalosiau ma le molimau e faaopoopo atu i mea ua uma tautalagia—ma e aemaise lava ina ia molimau atu o mea ua uma ona tauina mai ia i tatou o le mea lea e finagalo le Alii tatou te faalogo i ai.
O le a ou talanoa atu i le po nei e uiga i le ala—lea ua uma faamatalaina i le asō i ni auala matagofie—ma e tatau ona tatou uia i la tatou malaga e toe foi atu i lo tatou Tama Faalelagi. O lena ala ua faailogaina i feagaiga paia faatasi ma le Atua. O le a ou talanoa atu ia te outou e uiga i le olioli i le osia ma le tausiaina o na feagaiga ma fesoasoani atu i isi i le tausiaina.
E toatele outou na papatisoina talu ai nei ma mauaina le meaalofa o le Agaga Paia e ala i le faaee atu o lima. Ia te outou, o lena manatuaga e fou lava. O isi na papatisoina i se taimi ua leva, o lea o le manatuaina o ou lagona o lena aafiaga o le feagaiga atonu ua tau le manino, ae o nisi o na lagona e toe foi mai pe a e faalogo i tatalo o le faamanatuga.
E leai ma se tasi o i tatou o le a tutusa ni mea e manatuaina o le aso na tatou osia ai lena feagaiga paia o le papatisoga ma mauaina le meaalofa o le Agaga Paia. Ae na tatou tofu maua uma le faamaoniga a le Atua. Ma sa tatou lagonaina le naunau e faamagalo ma ia faamagaloina faapea ai ma se naunautaiga faateleina ia faia le mea sa’o.
O le loloto o le goto ifo o na lagona i le taele o lou loto sa faalagolago tele lea i le ala na saunia ai oe e ni tagata agaalofa. Ou te faamoemoe o outou na faatoa o mai talu ai nei i le malo [e ala i le papatisoga] ua faamanuiaina i le nofo ai i talaane o lou tina. Afai o oe lena, e mafai ona e ata atu ia te ia i le taimi nei e faafetai atu i ai. Ou te manatuaina le lagona o le lolioli ma le lotofaafetai a o ou saofai ai i tua o lou tina a o matou malaga atu i le fale mai lo’u papatisoga i Filatofiā, Penisilevania.
O lo’u tina o le tagata lea sa sauniaina ma le faaeteete au mo le osiaina o lena feagaiga faapea ai ma isi na mulimuli mai ai. Sa faamaoni o ia i lona tiute mai le Alii:
“O lenei foi, o le tulaga e oo i ai le i ai o matua e fai fanau i Siona, po o i soo se tasi o ona siteki ua faatulagaina, ae latou te le aoaoina i latou ia malamalama i le mataupu faavae o le salamo, faatuatua ia Keriso le Alo o le Atua soifua, ma e uiga i le papatisoga ma le meaalofa o le Agaga Paia e ala i le faaee o lima, pe a valu tausaga le matutua, ia i ai le agasala i luga o ulu o matua.
“Aua o le a avea lenei mea o se tulafono i e nonofo i Siona, po o soo se tasi o ona siteki ua faatulagaina.
Ma ia papatisoina a latou fanau mo le faamagaloina o a latou agasala pe a valu tausaga le matutua, ma maua le [Agaga Paia].”1
Sa faia e lo’u tina lana vaega. Sa ia sauniaina lana fanau i upu e pei lava o upu a Alema, o loo tusia i le Tusi a Mamona:
“Ma sa oo ina fai atu o ia ia te i latou: Faauta, o vai nei o Mamona (ona sa faapea ona ta’ua o ia vai) ma o lenei, ona ua outou mananao e o mai i le lafu a le Atua, ma ta’ua o ona tagata, ma outou loto e tauave avega a le tasi, ina ia māmā;
“Ioe, ma outou loto e faanoanoa faatasi ma e e faanoanoa; ioe, ma faamafanafana atu ia te i latou o e e manaomia le faamafanafanaga, ma tutu o ni molimau a le Atua i taimi uma ma i mea uma, ma i nofoaga uma atonu tou te i ai, seia oo lava i le oti, ina ia mafai ona togiolaina outou e le Atua, ma faitauina faatasi ma i latou o le uluai toetutu, ina ia mafai ona outou maua le ola e faavavau—
“O lenei ou te fai atu ia te outou, afai o le manao lea o o outou loto, se a se mea tou te tetee ai i le papatisoina i le suafa o le Alii, o se molimau i ona luma ua outou ulu atu i se feagaiga faatasi ma ia, o le a outou auauna atu ia te ia ma tausi ana poloaiga, ina ia mafai ona liligi atili tele mai e ia lona agaga i luga o outou?
“Ma o lenei ina ua faalogo mai tagata i nei upu, sa pati o latou lima i le olioli, ma alalaga mai: O le manao lea o o matou loto.”2
Atonu sa lei pati o outou lima ina ua outou muai faalogo i lena valaaulia ia osifeagaiga e ala i le papatisoga, ae mautinoa lava sa outou lagonaina le alofa o le Faaola ma se tautinoga sili atu ia tausia isi mo Ia. E mafai ona ou fai atu “e mautinoa” ona o na lagona o loo i ai i le taele o loto o afafine uma o le Tama Faalelagi. O le vaega lena o lou tupuaga paia mai ia te Ia.
Sa Ia aoaoina oe ae e te lei sau i lenei olaga. Sa Ia fesoasoani ia te oe ia malamalama ma taliaina o le a e oo i tofotofoga, faaosoosoga, ma avanoa e filifilia atoatoa mo na o oe lava. Sa e iloaina na i ai i lo tatou Tama se fuafuaga o le fiafia ia e saogalemu ai i na tofotofoga ma ia e fesoaosani ai e aumai isi ma le saogalemu mai i o latou foi tofotofoga. O lenei fuafuaga ua faailogaina i feagaiga ma le Atua.
Ua tatou saoloto e filifili pe tatou te osia ma tausia na feagaiga. E toalaiti lava nai Ona afafine ua mauaina le avanoa i lenei olaga e aoao ai e uiga i na feagaiga. O outou o nisi o na vaega toalaiti faamanuiaina. O outou, tuafafine pele, o outou taitoatasi, o se afafine o le feagaiga.
Sa aoaoina outou e le Tama Faalelagi ae e te le i fanau mai e uiga i aafiaga o le a e oo i ai pe a e tuua o Ia ma sau i le lalolagi. Sa aoaoina oe o le auala e toe foi atu ai ia te Ia o le a le faigofie. Sa Ia silafiaina o le a faigata tele mo oe le faimalaga ai e aunoa ma se fesoasoani.
Ua faamanuiaina oe e le gata i le mauaina o le ala e osia ai na feagaiga i lenei olaga ae ua siomiaina foi e isi o le a fesoasoani atu—o e, e pei foi o oe, o ni afafine o le feagaiga a le Tama Faalelagi.
Ua outou lagonaina uma faamanuiaga o le potopoto faatasi ai i lenei po o ni afafine o le Atua o e foi ua osifeagaiga e fesoasoani atu ma taitai oe e pei ona latou folafola ai latou te faia. Ua ou vaaia mea ua outou vaaia o ni tuafafine o le feagaiga e tausia lena tautinoga e faamafanafana ma fesoasoani atu—ma faia ma le fiafia.
Ou te manatua le matafiafia o Sister Ruby Haight. O ia o le faletua o Elder David B. Haight, o le sa avea ma se uso o le Korama a Aposetolo e Toasefululua. A o talavou sa auauna atu o ia o se peresitene o le siteki o Palo Alto i Kalefonia. Sa ia tatalo, ma popole mo teineiti i le vasega o le Maea Meite i lana lava uarota.
O lea sa musuia ai Peresitene Haight e talosaga atu i le epikopo e valaau Ruby Haight e aoao na teineiti talavou. Sa ia iloaina o le a avea o ia ma se molimau a le Atua o le a siitiaina, faamafanafana, ma alofa i teineiti i lena vasega.
Sa 30 tausaga na matua ai Sister Haight i teineiti sa ia aoaoina. Ae i le 40 tausaga talu ina mavae ona ia aoaoina i latou, o taimi uma la te feiloai ai ma lo’u toalua, o le sa avea ma se tasi o teineiti i lana vasega, na te faaloaloa mai lava lona lima, ma fai mai ia Kathy, “Talofa e! La’u Maea Meite.” Sa ou vaaia se mea e sili atu i lo lana ataata. Sa ou lagonaina lona alofa naua mo se tuafafine sa ia alofa pea i ai e pei o sana lava ia tama moni. O ona fofoga fiafia ma le tausaafia na oo mai i le vaaia o se tuafafine ma se afafine o le Atua o loo savali pea i le ala o feagaiga e foi atu i le aiga.
E fiafia foi le Tama Faalelagi ia te oe i soo se taimi Na te vaaia ai oe o e fesoasoani atu i se tasi o Ona afafine ia agai i luma i le ala o feagaiga i le ola e faavavau. Ma e fiafia o Ia i taimi uma e te taumafai ai e filifili le mea tonu. E le gata ina Ia silafia lou tagata ae o le tagata foi e mafai ona avea ai oe.
Atonu e i ai ni ou matua faalelalolagi o e manatu e sili atu le tagata e mafai ona e avea ai i lo le tagata e te manatu e mafai ona e avea ai. Sa faapena lo’u tina.
O le mea sa ou leiloaina a o ou talavou e faapea e silafia e lo’u Tama Faalelagi, lo outou Tama Faalelagi se gafatia sili atu i Lana fanau i lo le mea e vaaia e i tatou po o o tatou tina faalelalolagi ia i tatou. Ma po o le a foi le taimi e te i ai i luga o lena auala e agai atu i lou gafatia, e aumaia ai lava le fiafia ia te Ia. Ma e mafai ona e lagonaina Lana faamaoniga.
Na te silafia lena gafatia mamalu i totonu o Ona afafine uma po o fea lava o latou i ai. Ia, e tuu e lena mea se tiutetauave tele i luga o outou taitoatasi. Ua Ia faamoemoeina oe ia taulimaina tagata uma e te feiloai i ai o se atalii po o se afafine o le Atua. O le mafuaaga lena ua Ia poloaiina ai i tatou ia alolofa i o tatou tuaoi e pei ona tatou alolofa ia i tatou lava ma ia faamagalo atu ia i latou. E oo atu ou lagona o le agalelei ma le faamagalo atu i isi e fai ma ou tofi paia mai ia te Ia i le avea ai ma Ona afafine. O tagata taitasi uma e te feiloai i ai o ia o Sona atalii po o se afafine faaleagaga faapelepele.
A outou lagonaina lena lagona sili faaleusoga, o mea tatou te manatu ua tatou fevaevaeai ai, o le a mou ese. Mo se faataitaiga, e fefaasoaai e tuafafine talavou ma matutua atu o latou lagona faatasi ma faamoemoega o le malamalama ma le taliaina. E sili atu lo outou tutusa i le avea ai o ni afafine o le Atua nai lo o outou eseesega.
Faatasi ai ma lena malamalamaaga, e tatau i tamaitai talavou ona tulimatai atu i lo latou ulufale atu i le Aualofa o se avanoa e faatupulaia ai la latou li’o o tuafafine ia o le a latou iloaina, faamemelo i ai, ma alolofa i ai.
O lena lava tomai e tasi e vaaia ai mea e mafai ona avea ai i tatou ua faateleina i aiga ma i le Peraimeri. O loo tupu i afiafi faaleaiga ma polokalama a le Peraimeri. O loo musuiaina le fanau iti e tautatala i mea maoae ma ofoofogia, e pei ona latou faia i le taimi na tatala ai e le Faaola o latou laulaufaiva ina ua Ia aoaoina i latou i le mavae ai o Lona toetu mai.3
E ui atonu o loo osofaia e Satani tuafafine i le talavou o o latou olaga, ae o loo musuiaina e le Alii tuafafine i tulaga sili atu ona maualuluga o le faaleagaga. Mo se faataitaiga, o loo aoaoina e tamaitai talavou o latou tina i le faaaogaina o le FamilySearch e saili ai ma laveai ia tuaa. O nisi o tuafafine talavou ou te iloaina o loo filifili e o i le taeao po e faatino papatisoga sui i malumalu e aunoa ma soo se faatauanau e ese mai le agaga o Elia.
I misiona i le salafa o le lalolagi, o loo valaauina ai tuafafine e auauna atu o ni taitai. Ua fatuina e le Alii le manaoga mo a latou auaunaga e ala i le pa’i atu i loto o tuafafine i se aofaiga tele ia auauna atu. Ua vaaia e le toatele o peresitene o misiona le faateleina o le mamana o tamaitai faifeautalai o e tala’i ma aemaise o ni taitai faafailele.
E tusa lava pe e te auauna atu o se faifeautalai faamisiona pe leai, e te mauaina lava lea tomai e tasi e faamauoaina ai lau faaipoipoga ma le tomai e tausi ae ai se fanau tamalii e ala i le mulimuli i faataitaiga a tamaitai maoae.
Mafaufau ia Eva, le tina o tagata ola uma. Sa saunoa Elder Russell M. Nelson i le mea lenei e uiga ia Eva: “Ua faamanuiaina pea i tatou ma tagata uma ona o le lototele naua ma le atamai o Eva. E ala i le taumafa muamua i le fua, sa ia faia ai le mea na manaomia ona faia. Sa lava foi le atamai o Atamu e faia ai lena lava mea e tasi.”4
Ua i ai i afafine uma o Eva le gafatia e aumai ai ia lava faamanuiaga e tasi i lona aiga ia na aumaia e Eva i lona aiga. Sa matua taua tele o ia i le faavaeina o aiga lea ua tatou maua ai le lipoti lenei o lona foafoaga: “Ma sa fetalai ane Atua: Ina tatou faia ia o se fesoasoani e tatau ai mo le tane, aua e le lelei ona nofo toatasi o le tane, o le mea lea o le a tatou faia ai se fesoasoani e tatau mo ia.”5
Tatou te le iloa ia fesoasoaniga uma na faia e Eva ia Atamu ma lona aiga. Ae tatou te iloaina o se tasi o meaalofa sili na ia tuu atu, lea foi e mafai e outou taitoatasi ona tuu atu: sa ia fesoasoani i lona aiga ia iloaina le ala e toe foi atu ai i le aiga, pe a foliga mai ua faigata le ala i luma atu. “Ma o Eva, lana ava, sa faalogo atu i nei mea uma ma sa fiafia, ua fai mai: Ana le seanoa la ta solitulafono po ua le maua e i taua ni fanau, ma po ua le mafai ona ta iloa le lelei ma le leaga, ma le olioli o le togiolaina o i ta’ua, ma le ola e faavavau ua tuu mai e le Atua ia i latou uma o e e usiusitai.”6
Ia e mulimuli i lana faataitaiga.
E ala i faaaliga, na iloa ai e Eva le ala e toe foi atu ai i le Atua. Sa Ia iloaina o le Togiola a Iesu Keriso e mafai ai ona maua le ola e faavavau o aiga. Sa ia mautinoa lava, e pei foi ona outou mafaia, a o ia tausia ana feagaiga ma lona Tama Faalelagi, o le a fesoasoani atu le Togiola ma le Agaga Paia ia te ia ma lona aiga i soo se faanoanoaga ma tiga e oo atu. Sa ia iloaina e mafai ona ia faatuatuaina i Latou.
“Ia e faatuatua ia Ieova ma lou loto atoa; a e aua le faalagolago i lou lava atamai.
“Ia e manatua o ia i ou ala uma, ona faatonuina ai lea e ia lava ou ala.”7
Ou te iloa na fetaiai Eva ma faanoanoaga ma tiga, ae ou te iloaina foi sa ia mauaina le olioli i le iloaina e mafai ona toe foi atu o ia ma lona aiga e mau faatasi ma le Atua. Ou te iloa o le toatele o outou o loo i ai iinei o loo fetaiai ma faanoanoaga ma tiga. Ou te tuu atu ia te outou au faamanuiaga, ina ia faapei foi o Eva, ia mafai ona outou lagonaina le olioli lava e tasi sa ia lagonaina, a o outou faimalaga ai e toe foi atu i le aiga.
E i ai sa’u molimau mautinoa o loo leoleoina outou e le Atua le Tama i le alofa. E alofa o Ia ia te outou taitoatasi. O outou o Ona afafine o le feagaiga. Ona e alofa ia te oe, o le a Ia saunia le fesoasoani e te manaomiaina e agai ai oe lava ia ma isi i luma e toe foi atu ai i Lona afioaga.
Ou te iloa ua uma ona totogi e le Faaola le tau o a tatou agasala uma ma o loo molimau mai le Agaga Paia i le upumoni. Ua e lagonaina lena mafanafana i lenei sauniga. E i ai sa’u molimau o ki uma lea e fusia ai feagaiga paia ua toefuataiina mai. O loo umiaina ma faaaogaina i aso nei e lo tatou perofeta soifua, o Peresitene Thomas S. Monson. Ou te tuu atu nei upu faamafanafana ma le faamoemoe ia te outou, o Ona afafine o le feagaiga faapelepele, i le suafa paia o Iesu Keriso, amene.
Faaali Mau Faasino
-
-
2. Mosaea 18:8–11.
-
3. Tagai 3 Nifae 26:14.
-
4. Russell M. Nelson, “O Le Tumau i le Lotolotoi o Suiga,” Ensign, Nov. 1993, 39.
-
5. Aperramo 5:14.
-
6. Mose 5:11.
-
7. Faataoto 3:5–6.


text:
Ua Lotomalilie e Ofo Atu i Latou Lava—I le Oceania
O RENEÉ o se tuafafine ua silia i le 30 tausaga, na ola aʻe i se aiga Molimau maelega i Ausetalia. Ua ia faapea mai: “Sa matou feoaʻi i le tele o vaipanoa sa telē ai le manaʻoga mo tagata talaʻi. Sa faia e Tamā ma Tinā le tele o mea mananaia ma maua ai le fiafia. O le ituaiga o olaga foʻi lenā ou te manaʻo ai i laʻu fanau e toʻalua.”
O Shane o le tane a Reneé, o se uso ua toetoe 40 tausaga, ma e tutusa lelei o laʻua sini faaleagaga. Ua ia faapea mai: “Na māeʻa loa ona fanau la maʻua pepe lona lua, ona ma faitau lea i Le Olomatamata e faatatau i se aiga Molimau na malaga atu i le itu i saute i sisifo o le Pasefika i se vaafailā, ina ia talaʻi i atumotu o Toga. * O lenā mataupu na uunaʻia ai i maʻua e tusi atu i ofisa o lālā o Molimau a Ieova i Ausetalia ma Niu Sila, ma talosaga ai mo vaipanoa o loo matuā manaʻomia ai ni tagata talaʻi o le Malo. * O le tali na aumai, na valaaulia i maʻua i Toga, o le nofoaga lea na ma faalogo i ai.”
E pe tusa ma le tausaga na galulue ai Shane ma Reneé, ma la laʻua fanau o Jacob ma Skye i Toga, ae na toe foʻi i Ausetalia ona o fevesiaʻiga i le atunuu. Peitaʻi, sa tumau pea lo laʻua sini o le faalautele o la laʻua faiva. I le 2011, na latou siitia ai i Norfolk Island, o se motu laʻitiiti i le Pasefika e pe ā ma le 900 maila (1,500 km) i le itu i sasaʻe o Ausetalia. O le ā le tulaga na oo i ai? I le taimi lenei, ua 14 tausaga o Jacob ma na ia faapea mai, “Na tausia i matou e Ieova ma fesoasoani iā i matou e fiafia i le faiva.”
SIITIA ATU O SE AIGA
E pei o Shane, Reneé ma la laʻua fanau, e toʻatele isi aiga Molimau o loo latou lotomalilie e auauna i vaipanoa o loo telē ai le manaʻoga. O le ā na uunaʻia ai i latou e faia faapea?
“E toʻatele tagata e fiafia i le tala lelei. Peitaʻi, e matou te mananaʻo ina ia faia e lē aunoa ni a latou suʻesuʻega faale-Tusi Paia.”—Burnett
O Burnett ma Simone, o se ulugalii ua silia i le taʻi 30 o laʻua tausaga, ma la laʻua fanau tama o Eston ma Caleb, e 12 tausaga o le tasi ae 9 tausaga o le isi. Na latou siitia i Burketown, o se aai maotua i Kuiniselani i Ausetalia. Ua faapea mai Burnett: “E na o le taʻitolu i le taʻifā tausaga faatoʻā talaʻi atu Molimau i inā. Ae e toʻatele tagata e fiafia i le tala lelei. Peitaʻi, e matou te mananaʻo ina ia faia e lē aunoa ni a latou suʻesuʻega faale-Tusi Paia.”
Ua sili teisi ma le taʻi 50 tausaga o Mark ma Karen, sa auauna i le tele o faapotopotoga e latalata i Sini i Ausetalia, ma la laʻua fanau o Jessica, Jim, ma Jack. Na latou siitia atu i Nhulunbuy o se vaipanoa maotua e ʻeli ai minerale i le itu i Mātū o Ausetalia. Ua faapea mai Mark: “Ou te fiafia tele i tagata, o lea na ou fia alu ai i se vaipanoa e tele mea e faia ai i le faapotopotoga ma le faiva.” Peitaʻi, na faatalatū Karen i le taimi muamua. Na ia faapea mai: “Na ou lotomalie e faataʻitaʻi ina ua māeʻa ona faalaeiau mai Mark ma isi iā te aʻu. O lea ua ou fiafia nei.”
I le 2011, na toe foʻi ai Benjamin ma Carolyn ma la laʻua fanau teine lāiti o Jade ma Bria mai i Kuiniselani i Ausetalia agaʻi i Timor-Leste, o se atunuu laʻitiiti i Timoa i motu o Indonesia. Ua faapea mai Ben: “Sa ma auauna ma Carolyn o ni paeonia faapito i Timor-Leste. Sa manaia le talaʻiga, ma e ese le lagolagosua o uso. Sa ma faanoanoa ina ua ō ese, ae na ma maumauaʻi lava e toe foʻi i inā. Sa tolopō la maʻua fuafuaga ina ua maua la maʻua fanau, ae e leʻi suia ai.” Ua faapea mai Carolyn: “E ma te mananaʻo e auaumea la maʻua fanau ma misionare, tagata Peteli, ma paeonia faapito ina ia laʻua maua ai se olaga sili faaleagaga.”
SAUNIUNI E SIITIA ATU
Na fetalai Iesu i ona soo: “O ai foʻi se tasi o outou e manaʻo e fau se ʻolo, e lē muamua ea ona nofo i lalo ma faitau tupe o le a faaalu.” (Luka 14:28) I se uiga talitutusa, pe a mafaufau se aiga e siitia atu i se isi vaipanoa, e tāua tele le fuafua lelei. O ā ni mea e manaʻomia ona mafaufau i ai?
ITU FAALEAGAGA: Ua faapea mai Ben: “E matou te mananaʻo e auauna atu i isi nai lo o le avea o i matou ma avega mamafa iā i latou. O lea na matou taumafai ai e atiaʻe lo matou itu faaleagaga a o leʻi siitia atu. Sa faateleina foʻi lo matou sao i le faiva ma meafai a le faapotopotoga.”
Ua faapea mai Jacob: “A o matou leʻi siitia atu i Norfolk Island, sa matou faitau i le tele o talaaga o soifuaga i Le Olomatamata ma le Ala Mai!, e faatatau i aiga na galulue i vaipanoa o loo telē ai le manaʻoga. Sa matou talanoa i luʻi na latou fesagaʻia ma le auala na tausia ai i latou e Ieova.” Ua faaopoopo mai lona tuafafine o Skye lea e 11 tausaga: “Sa tele na ou tatalo, ma tatalo foʻi faatasi ma Tinā ma Tamā.”
ITU TAUFAALOGONA: Na taʻua e Reneé: “Sa ou fiafia i le vaipanoa sa matou ola faatasi ai ma o matou aiga ma uō, ma na faigofie ai ona matou nonofo i inā. Ae nai lo o le mafaufau pea i mea na ou tuua, sa ou mafaufau i aogā i lo matou aiga o le siitia atu.”
AGANUU: O le tele o aiga e faia a latou saʻiliʻiliga ina ia sauniuni ai mo le siʻomaga fou. Ua faapea mai Mark: “Sa tele ina matou faitauina mataupu e faatatau iā Nhulunbuy. Sa lafo mai e uso i inā nusipepa a lenā aai, ina ia matou malamalama ai i tagata ma a latou aganuu.”
Na faaopoopo mai Shane lea na siitia atu i Norfolk Island: “Sa tele ina ou taulaʻi atu i le faaalia o uiga faa-Kerisiano. Na ou iloa e mafai ona ou ola i so o se vaega o le lalolagi, pe afai e moni oʻu faanaunauga, agamalu, faamaoni ma galue mamafa.”
TAULIMAINA O LUʻI
Na faamatilatila e i latou ua taulau manuia i vaipanoa o loo telē ai le manaʻoga le tāua o le fetuutuunaʻi ma le iai o se vaaiga saʻo, pe a feagai ma luʻi e leʻi faatalitalia. Seʻi manatu i nisi o faaaʻoaʻoga:
Ua faamatala mai e Reneé: “Sa ou faamasani i auala eseese e faia ai mea. O se faaaʻoaʻoga, pe a sou le sami i Norfolk Island, e lē mafai ona taula vaa laʻu oloa ma e itiiti ai oloa e maua ma taugatā foʻi. O lea, pe a fai saʻu kuka e tatau ona fuafua lelei.” Ua faaopoopo mai lana tane o Shane: “E tatau foʻi ona fetuunaʻi la matou faasoa ina ia paleni pea vaiaso taʻitasi.”
Na faamatala e la laʻua tama o Jacob se isi luʻi. “E na o le toʻafitu sui o la matou faapotopotoga fou ma e matutua uma. O lea e leai ni aʻu uō e matou te tupulaga. Ae ina ua matou galulue i le faiva na vave ona avea i latou o ni aʻu uō.”
Ua 21 nei tausaga o Jim ma o le luʻi foʻi lenā sa ia fesagaʻia. “O le faapotopotoga latalata lava i Nhulunbuy e silia i le 450 maila (725 km) le mamao, o lea e matou te faaaogāina lelei taimi o fonotaga ma tauaofiaga. E vave ona matou taunuu ma fiafia faatasi ma uso ma tuafāfine. E matou te vāai i nei faatasiga o mea mananaia ia o le tausaga.”
“FIAFIA LAVA ONA SA MATOU Ō MAI”
Ua faapea mai le Faataoto 10:22: “O le faamanuiaga a Ieova, e faatamaoaiga ai.” E toʻatele i latou o loo galulue i vaipanoa o loo telē ai le manaʻoga i le lalolagi aoao ua tofo i le moni o lenā faamatalaga.
Ua taʻua e Mark: “O le faamanuiaga silisili lava o lo matou siitia atu, o le aafiaga lelei lea i la maʻua fanau. Ua mautinoa e la ma fanau matutua e toʻalua, o le a tausia e Ieova i latou e faamuamua manaʻoga o le Malo. E lē mafai ona faatauina e tupe lenā mautinoa.”
Ua faapea mai Shane: “Ua ou matuā vavalalata i laʻu avā ma laʻu fanau. E matuā faamalieina aʻu pe a latou faamatalaina mea ua faia e Ieova mo i latou.” O le faamatalaga foʻi lenā a lona atalii o Jacob: “Ua ou matuā fiafia lava ona sa matou ō mai.”


text:
Lesona 14
O le ā le Māfuaaga o le Iai o se Faalapotopotoga a Ieova?
1. Aiseā na faamaopoopo ai e le Atua tagata Isaraelu anamua?
Na faamaopoopo e le Atua le fanau a le augātamā o Aperaamo, e avea ma nuu ma tuu atu i ai ni tulafono. Na ia faaigoaina lenā nuu, o “Isaraelu,” ma fai i latou ma ē e tausia le tapuaʻiga mamā ma lana afioga. (Salamo 147:19, 20) O lea la, e mafai ona maua e tagata o nuu uma ni aogā mai iā Isaraelu.
Na filifilia e le Atua tagata Isaraelu e avea ma ana molimau. O lo latou talaaga anamua, ua iloa ai le auala e maua ai e tagata aogā mai i le usitaʻia o tulafono a le Atua. (Teuteronome 4:6) O lea la, e ala i tagata Isaraelu, na oo ai ina iloa e isi le Atua moni.
2. Aiseā e faapotopoto ai Kerisiano moni?
Na faasolosolo mālie ona lē maua e le nuu o Isaraelu le finagalo malie o le Atua, ma na filifilia ai e Ieova le faapotopotoga Kerisiano e suitulaga i lenā nuu. (Mataio 21:43; 23:37, 38) I le taimi lenei, ua auauna Kerisiano moni e avea ma molimau a Ieova, e sui aʻi le nuu o Isaraelu.
Na faamaopoopo e Iesu ona soo ina ia talaʻi atu ma faia nuu uma ma soo. (Mataio 10:7, 11; 24:14; 28:19, 20) Ua oo atu lenei galuega i lona tumutumuga, i le taufaaiʻuiʻuga o le faiga o mea a lenei lalolagi. Ua autasia e Ieova mo le taimi muamua, le faitau miliona o tagata mai i nuu uma mo le tapuaʻiga moni. (Faaaliga 7:9, 10) Ua faapotopotoina foʻi Kerisiano moni ina ia fesoasoani ma faalaeiau le tasi i le isi. I a latou sauniga i le lalolagi aoao, o loo olioli ai i polokalame tauaʻoaʻoga faale-Tusi Paia e tasi.
3. Na faapefea ona amata mai le faalapotopotoga a Molimau a Ieova i aso nei?
Na amata le faalapotopotoga a Molimau a Ieova i aso nei, mai i vaitausaga o le 1870, ina ua iloa e se vaega toʻaitiiti ni upu moni o le Tusi Paia ua leva ona lē toe faaaogāina. Na latou iloa sa faamaopoopo e Iesu le faapotopotoga Kerisiano ina ia talaʻi atu, ona latou talaʻi atu loa lea o le Malo i le lalolagi atoa. Na talia e lenei vaega le igoa Molimau a Ieova i le tausaga e 1931.
4. Ua faapefea ona faamaopoopo Molimau a Ieova i aso nei?
I le uluaʻi senituri, na maua e faapotopotoga Kerisiano i le tele o atunuu ni aogā mai i se vaega pule, o ē na iloa o Iesu o le Ulu o le faapotopotoga. (Galuega 16:4, 5) E faapena foʻi i aso nei, o loo maua e Molimau a Ieova i le lalolagi atoa ni aogā mai i le Vaega Pule o ni toeaina agavaa. O loo latou vaavaaia ofisa o lālā o Molimau a Ieova, lea o loo faaliliu, lomia, ma tufatufaina atu lomiga faale-Tusi Paia i le silia ma le 600 gagana. O loo saunia foʻi e le Vaega Pule ni faalaeiauga faale-Tusi Paia ma taʻiala, mo le silia ma le 100,000 faapotopotoga i le lalolagi atoa. I faapotopotoga taʻitasi, o loo galulue ai ni tane agavaa e avea o ni toeaina, po o ni ovasia. O loo vaavaaia e nei tane alolofa le lafu a le Atua.
Ua faapotopotoina Molimau a Ieova ina ia talaʻia le tala lelei, ma faia isi ma soo. E pei o le ʻauaposetolo, e latou te talaʻi atu mai i lea fale i lea fale. (Galuega 20:20) E latou te ofo atu foʻi e suʻesuʻe le Tusi Paia ma tagata e mananaʻo moni e iloa le upu moni. Ae o Molimau a Ieova, e lē na o se faalapotopotoga. O i latou o se ʻauaiga e iai se Tamā alofa, ma o ni uso ma tuafāfine e alolofa le tasi i le isi. (2 Tesalonia 1:3) Talu ai ua faamaopoopoina tagata o Ieova ina ia faafiafia lona finagalo ma fesoasoani i isi, o lea la, ua faia aʻe ai iā i latou se aiga e sili ona fiafia i le lalolagi.
Faitau Atili
Ia Tumau i le Alofa o le Atua
E faapefea ona tatou faaalia le alofa ma le lotofaafetai mo mea uma ua faia e le Atua?
O ā Ituaiga Tagata e Iai Molimau a Ieova?
E toʻafia ni Molimau a Ieova e te silafia? O le ā se mea o e iloa e faatatau iā i matou?


text:
Le Lali
O le vaiaso nei na sainia ai e le afioga i le ali’i kovana ia Lolo Matalasi Moliga sana poloaiga, e fa’avae ai le tofiaina o se Komiti Fa’afoe e to’a 7 ona sui, e fa’atulagaina polokalame ma auala mo le lumana’i manuia o le Matagaluega o Aoga a le malo. Na taua i se vaega o le poloaiga fa’alaua’...
O le amataga o le vaiaso nei na fa’alauiloa ai e le Ofisa o le afioga i le ali’i Kovana ni isi o tofiga a le ali’i Kovana, mo i latou ua filifilia e avea ma Fa’atonusili le tumau o ni isi o Matagaluega a le malo, e fa’atalitali ai le taimi e fa’amaonia ai i latou i luma o le Fono Faitulafono, ma...
I le fa’alauiloa aloaia ai o Komiti ta’itasi a le maota maualuga mo le fa’atinoina o a latou galuega mo lenei nofoaiga i le taeao ananafi, ua atagia mai ai le toe filifilia o le afioga a Nuanuaolefeagaiga S. Nua e avea ma sui peresetene o le maota, O le lisi mo Komiti eseese uma e 17 a le maota...
O le taeao ananafi na tauaao ai e maota e lua a le Fono Faitulafono ulua’i tusitusiga mai le Ofisa o le afioga i le ali’i kovana ia Lolo Matalasi Moliga, mo le fa’alauiloaina o ni isi o ana tofiga ua mae’a ona faia mo i latou o le a avea ma totino o lana Kapeneta mo le isi 4 tausaga o lo o lumana’i...
GERHARD HALECK OTTO O le vaiaso na te’a nei na faila ai e le malo le moliaga mamafa e tasi o le umia faasolitulafono o vaega o le laau fa’asaina o le mariuana fa’asaga ia Gerhard Otto Haleck, e mafua mai i le fa’alavelave lea na maua ai fualaau fa’asaina i le afifi na ia alu e piki mai i le...
O le pasia ai e le Maota o Sui o le lisi o Komiti Tumau a le maota mo le fa’atinoina o a latou galuega mo le nofoaiga fou lenei ua tatalaina e 35, ua tula’i mai ai le toe filifilia o le afioga i le ali’i Faipule mai le itumalo o Manu’a #1 ia Fetu Fetui Jr, e avea ma Sui Fofoga Fetalai o le Maota o...
Ua maea sainia e le afioga i le ali’i kovana ia Lolo Matalasi Moliga lana ulua’i poloaiga i le tausaga fou lenei 2017, e aloaia ai le fa’atulagaina atoa ai ma le Puleaina o le Ofisa a le malo i le itumalo o Manu’a. Ina ia tusa ai ma le malosi ua mae’a ona tu’uina mai e le Fa’avae Toe Teuteuina a...
MOSEGI SOLIA JR O le taeao ananafi lea na fa’atoa faila ai e le malo le moliaga fou o le fa’ao’olima i le tulaga lua fa’asaga i le ali’i o Mosegi Solia Jr, e mafua mai i le fa’alavelave lea o loo tu’uaia ai o ia i lona fa’ao’olima lea i se isi ali’i pagota ma manu’a tigaina ai. O se vevesi na...
E ui o lo o tumau pea le fa’afitauli o lo o fetaia’i ma le malo i le taimi nei, i le i ai lea o tagatanu’u o Tutuila ma Manu’a e le o i ai ni galuega, peita’i na taua e le afioga i le ali’i kovana se tala fiafia, e le o toe to’atele i latou o a’afia i le fa’afitauli o le leai o ni galuega. “I su’...
Na tau fai pati pati le to’atele o le aofia ina ua taua e le afioga i le ali’i Senatoa mai Manu’a #2 ia Misaalefua J. Hudson i lana saunoaga fa’afetai i le Kovana ma le faigamalo, i le taimi na fa’apaiaina ai le va’a fou a le malo e tautua ai le itumalo o Manu’a, le tali o le Atua i talosaga a Manu...


text:
Tala 37: Fale‘ie mo le Tapua‘iga
PE E te iloa o le ā lenei fale? O se fale‘ie faapitoa e tapua‘i ai iā Ieova. E ta‘ua o le fale fetafa‘i. Sa māe‘a ona faia e tagata ina ua mavae le tausaga talu ona latou tuua Aikupito. Pe o le manatu o ai na ala ai ona fausiaina?
O le manatu o Ieova. A o iai Mose i le mauga o Sinai, sa ta‘u atu e Ieova iā te ia pe faapefea ona fai le fale‘ie. Sa faia ina ia faigofie ona toe tuueseeseina. I lenā auala o le a mafai ai ona feavea‘i ona vaega i se isi nofoaga, ona toe faapipii fo‘i lea. O lea a o femalagaa‘i Isaraelu i le vaomatua, sa latou tauaveina lava le fale‘ie.
Afai e te vaai i totonu o le tama‘i potu o i le pito o le fale‘ie, o le a e iloa ai se pusa. E ta‘ua o le atolaau o le feagaiga. O loo i ai ni agelu se to‘alua po o kerupi na faia i auro, e ta‘itasi i le itu. Sa toe tusia e Ieova Tulafono e Sefulu i papa maa e lua, ona ua ta‘ei e Mose maa muamua. Sa tuuina maa i totonu o le atolaau o le feagaiga. Faapena fo‘i ma se fagu manai. Pe e te manatua o le ā fo‘i le manai?
O le uso o Mose o Arona sa tofia e Ieova e fai ma ositaulaga sili. Na ia ta‘ita‘iina tagata e tapua‘i iā Ieova. O ona atalii fo‘i o ni ositaulaga.
Sei vaai atu nei i le potu lapo‘a o le fale‘ie. E faaluaina lona telē na i lo le tama‘i potu. Pe o e iloa atu le pusa o loo alu a‘e ai le asu? O le fata faitaulaga lenā e faamū ai e ositaulaga mea manogi. E iai ma le tuugalamepa o iai lamepa e fitu. Ma o le laulau le mea lona tolu o i le potu. O loo tuu ai ni papa falaoa e 12.
I le lotoā o le fale fetafa‘i o loo iai se tanoa telē, e tumu i vai. E faaaogā e fulufulu ai ositaulaga. O loo iai fo‘i le fata faitaulaga lapo‘a e susunu ai manu mamate mo taulaga iā Ieova. O le fale‘ie e tutonu lava i le ogatotonu o le togālauapi, ma e si‘osi‘omia i fale‘ie o tagata Isaraelu.
Esoto 25:8-40; 26:1-37; 27:1-8; 28:1; 30:1-10, 17-21; 34:1, 2; Eperu 9:1-5.
Fesili
- O le ā le ta‘u o le fale o loo i le ata, ma o le ā na faaaogā i ai?
- Aiseā na fai atu ai Ieova iā Mose e faia le fale‘ie ina ia faigofie ona toe tuueseeseina?
- O le ā le pusa o loo i le tama‘i potu o i le pito o le fale‘ie, ma o le ā o loo i totonu o le pusa?
- O ai sa tofia e Ieova e fai ma ositaulaga sili, ma o le ā e faia e le ositaulaga sili?
- Ia ta‘u mai mea e tolu o i totonu o le potu lapo‘a o le fale‘ie.
- O ā mea e lua o i totonu o le lotoa o le fale fetafa‘i, ma sa faapefea ona faaaogāina ia mea?
Fesili faaopoopo
- Faitau le Esoto 25:8-40; 26:1-37; 27:1-8; ma le 28:1.
O le ā e faaatagia e kerupi “i luga o le atolaau o le tulafono”? (Eso. 25:20, 22; Nu. 7:89; 2 Tu. 19:15)
- Faitau le Esoto 30:1-10, 17-21; 34:1, 2; ma le Eperu 9:1-5.
Aiseā na faamamafa ai e Ieova le tāua o le tausisia o le mamā faaletino i ositaulaga na auauna i le fale fetafa‘i, ma e ao faapefea ona aafia ai i tatou i aso nei? (Eso. 30:18-21; 40:30, 31; Epe. 10:22)
Na faapefea ona faaalia e le aposetolo o Paulo, ua lē toe mana‘omia le fale fetafa‘i ma le feagaiga o le Tulafono i le vaitaimi na tusi ai lana tusi i Kerisiano i Eperu? (Epe. 9:1, 9; 10:1)


text:
Talavou—E Faapefea Ona Outou Sauniuni mo le Papatisoga?
“Loʻu Atua e, ou te fiafia e fai lou finagalo.”—SALA. 40:8.
PESE: 51, 58
1, 2. (a) Faamatala le māfuaaga e tāua ai le papatisoga. (e) O le ā e tatau ona mautinoa i ai se tasi a o leʻi papatiso, ma aiseā?
PO O oe o se talavou o loo fia papatiso? Pe afai o lea, o le faaeaga silisili lenā e mafai ona e mauaina. E pei ona taʻua i le mataupu ua mavae, o le papatisoga o se filifiliga e matuā tāua lava. E faailoa atu ai i isi ua uma ona e tuuina atu iā Ieova, lea na e folafola atu ai iā Ieova o le a e auauna iā te ia e oo i le faavavau, ma o le faia o lona finagalo o le mea lenā e sili ona tāua i lou olaga. Talu ai e tāua tele lenā folafolaga i le Atua, e tatau ai la ona e papatiso pe afai ua e faatagata matua i le mafaufau, o lou lava faanaunauga lenā, ma ua e malamalama foʻi i le uiga o le tuuina atu i le Atua.
2 Atonu e te manatu e te leʻi sauni mo le papatisoga. Pe e te manatu foʻi ua e sauni, peitaʻi e mafaufau ou mātua e tatau ona e faatali teisi ma ia e maua le poto masani i le olaga. O le ā e tatau ona e faia? Aua e te lotovaivai. Nai lo o lea, ia faaaogā lenei taimi ina ia agaʻigaʻi ai i luma ma vave ona e agavaa ai mo le papatisoga. Ina ia faia faapea, e mafai ona e faatutū ni sini i vala nei e tolu: (1) o ou talitonuga, (2) o au gaoioiga ma le (3) o lou lotofaafetai.
O LOU MAUTINOA I OU TALITONUGA
3, 4. O le ā e mafai ona aʻoaʻoina e talavou mai i le faaaʻoaʻoga a Timoteo?
3 Ia mafaufau i le auala e te tali ai i fesili nei: Aiseā ou te talitonu ai o loo soifua le Atua? Aiseā ou te talitonu ai o le Tusi Paia o le Afioga a le Atua? Aiseā ou te usitaʻi ai i faatonuga a le Atua nai lo tapulaa tau amio a le lalolagi? O na fesili e fesoasoani iā te oe e mulimuli ai i le fautuaga a Paulo: “Ia faamaonia e outou lava po o le ā le finagalo o le Atua, lea e lelei, e mālie, ma lelei atoatoa.” (Roma 12:2) Aiseā e tatau ai ona e faia lenā mea?
4 E mafai ona fesoasoani iā te oe le faaaʻoaʻoga a Timoteo. Sa ia malamalama lelei i Tusitusiga Paia ona sa aʻoaʻoina ai o ia e lona tinā ma le tinā o lona tinā. Peitaʻi na faapea atu Paulo iā Timoteo: “Ia e tausisi pea i mea ua e aʻoaʻoina ma na faatalitonu ai oe.” (2 Timo. 3:14, 15) O le upu “faatalitonu,” e uiga atu “i le mautinoa i le moni o se mea.” O lea, sa tatau ona mautinoa Timoteo e maua le upu moni i Tusitusiga Paia. Sa ia talia e lē ona sa tauanau o ia e lona tinā ma le tinā o lona tinā ia faia faapea. Peitaʻi, sa ia fefulifulisaʻi pe manatunatu loloto i mea na ia aʻoaʻoina ma faatalitonuina ai o ia.—Faitau le Eperu 5:14.
5, 6. Aiseā e tāua ai le faaaogāina o le “mafaufau lelei” mai lava a o laʻitiiti?
5 Ae faapefea oe? Atonu ua leva ona e iloaina le upu moni. O lea, ia fai ma ou sini le mafaufau i māfuaaga o ou talitonuga. O le a fesoasoani lea iā te oe e faamalosia ai lou faatuatua, ma ʻalofia ai lou faia o ni filifiliga sesē ona o omiga mai i uō, manatu o le lalolagi, po o ou lava faalogona.
6 Pe a e iloa faaaogā le “mafaufau lelei” a o e laʻitiiti, o le a mafai ona e taliina ai fesili nei mai i au uō: ʻE faapefea ona e mautinoa e iai se Atua? Aiseā e faataga ai e le Atua mea leaga e tutupu pe afai e alofa o ia iā i tatou? O ai na foafoaina le Atua?’ Pe a e nofosauni, o le a lē mafai e na fesili ona faatupu ai ni masalosaloga i lou mafaufau, peitaʻi o le a uunaʻia ai oe e iloilo totoʻa le Tusi Paia.
7-9. Faamatala le auala e fesoasoani ai le tusi O ā Aʻoaʻoga Moni a le Tusi Paia? i lou mautinoa i ou talitonuga.
7 O au lava suʻesuʻega māeʻaeʻa e mafai ona fesoasoani iā te oe e taliina ai fesili a isi, aveese ai ni ou masalosaloga, ma faamalosia ai lou mautinoa i ou talitonuga. (Galu. 17:11) E tele a tatou lomiga e mafai ona fesoasoani iā te oe e faia ai faapea. Ua fesoasoani i le toʻatele le suʻesuʻeina o a tatou lomiga [1] e faatatau i Lē na Foafoaina Mea, ma ana foafoaga. E fesoasoani foʻi le tusi O ā Aʻoaʻoga Moni a le Tusi Paia?, e faamalosia ai lou mautinoa i se mataupu o le Tusi Paia.
8 Atonu ua e iloaina tali i nisi o fesili o loo i lenā tusi, ona o oe o se tagata aʻoga o le Tusi Paia. Ae po ua e mautinoa i au tali? E faalaeiauina oe e toe faitau tamaʻi ulutala, iloilo fesili autalu, ma manatunatu loloto i mau e lagolagoina ai au tali, ma māfuaaga e te talitonu ai i na manatu. E mafai foʻi ona tusi i lalo au tali. O le a fesoasoani lenā e te iloa ai le auala e faamatala atu ai ou talitonuga i isi. O le suʻesuʻe faapena, e fesoasoani iā te oe e mautinoa ai i ou talitonuga.
9 E tatau ona faamaonia e oe lava o le upu moni lenei. O le a fesoasoani lenā e sauniunia ai oe mo le papatisoga. Ua faapea mai se tasi tuafafine talavou: “A o ou leʻi papatiso, sa ou suʻesuʻeina le Tusi Paia ma iloa ai o le lotu moni lenei. Na faasolo ina faamalosia lenā lagona mautinoa i aso taʻitasi.”
O AU GAOIOIGA
10. Aiseā e ao ai ona faatalitalia se Kerisiano ua papatiso ina ia ōgatasi ana gaoioiga ma lona faatuatua?
10 Ua faapea mai le Tusi Paia: “E faapea foʻi ona mate le faatuatua pe a leai ni galuega.” (Iako. 2:17) Afai ua e matuā mautinoa i ou talitonuga, o le a atagia mai lenā i au gaoioiga. O le a e faia “amioga paia ma galuega o le faamaoni i le Atua,” e pei ona taʻua i le Tusi Paia.—Faitau le 2 Peteru 3:11.
11. Faamatala le uiga o “amioga paia.”
11 O ā “amioga paia”? Pe a paia au amioga, o lona uiga e mamā lau amio. O se faaaʻoaʻoga, ia mafaufau i le ono masina ua mavae. Pe na e mafaufau o le ā le mea saʻo po o le mea sesē ina ua tofotofoina oe? (Epe. 5:14) Pe e te manatua se taimi patino e te leʻi lolo atu ai i se faaosoosoga po o omiga mai i au uō? Po o avea oe ma faaaʻoaʻoga lelei i isi i le aʻoga? Po o e taumafai e faamaoni iā Ieova po o le faaaʻoaʻo i isi tamaiti ina ia latou lē ula mai ai iā te oe? (1 Pete. 4:3, 4) O le mea moni e leai se tasi e lelei atoatoa. E oo lava iā i latou ua leva ona auauna iā Ieova, e iai lava taimi e matamumuli ai ma faigatā ai ona talaʻi atu i isi. Peitaʻi, e mitamita se tasi ua tuuina atu i le Atua ona o le avea o ia o se Molimau a Ieova, ma e atagia atu lenā i ana amioga mamā.
12. O ā nisi o “galuega o le faamaoni i le Atua,” ma o le ā lau vaaiga e tatau ona iai i na galuega?
12 O ā “galuega o le faamaoni i le Atua”? E aofia ai au galuega i le faapotopotoga, e pei o le auai i sauniga ma le talaʻiga. Peitaʻi e aofia ai foʻi gaoioiga e lē o iloa atu e isi, e pei o au lava tatalo iā Ieova ma au lava suʻesuʻega. O se tasi ua tuuina atu iā Ieova, e lē manatu i na gaoioiga o se avega mamafa. E tutusa ona faalogona ma le tupu o Tavita lea na faapea mai: “Loʻu Atua e, ou te fiafia e fai lou finagalo, ua i totonu foʻi iā te aʻu lau tulafono.”—Sala. 40:8.
13, 14. O le ā le sauniuniga e mafai ona fesoasoani iā te oe ina ia faia “galuega o le faamaoni i le Atua,” ma na faapefea ona maua ai e nisi o talavou aogā?
13 Ina ia fesoasoani iā te oe e faatutū ni ou sini, o loo iai se pepa fesili i le itulau 308 ma le 309 o le tusi lona lua o le Questions Young People Ask—Answers That Work. [2] E mafai ona tusia i luga o le pepa fesili au tali mo fesili e pei: “Pe e faapeʻī le patino o au tatalo ma o le ā ua faaalia ai e faatatau i lou alofa iā Ieova?” “O ā mea e te faaaofia i au lava suʻesuʻega?” “Pe e te auai i le faiva e tusa pe lē auai ou mātua?” O loo iai foʻi i le pepa fesili ni avanoa e tusia ai ni ou sini e faatatau i au tatalo, au lava suʻesuʻega, ma le talaʻiga.
14 O le toʻatele o talavou o loo mafaufau e papatiso, ua latou manatu o lenei pepa fesili o se fesoasoani aogā. Ua faapea mai se tuafafine talavou e igoa iā Tilda: “Na ou faaaogāina le pepa fesili i le faatutūina o oʻu sini. Na faasolosolo ona ou ausia na sini, ma agavaa ai mo le papatisoga i le tausaga na sosoo ai.” Na faapena foʻi le taulau manuia o se uso talavou e igoa iā Patrick. Na ia faapea mai: “Ua leva ona ou iloa oʻu sini, a o le tusiaina i lalo na uunaʻia ai aʻu e taumafai malosi ina ia ausia.”
15. Faamatala le māfuaaga e avea ai le tuuina atu o se filifiliga e fitoitonu i le tagata lava ia.
15 O se tasi o fesili o loo iai i lenā pepa fesili: “Pe e faaauau pea ona e auauna iā Ieova e tusa po ua lē toe faia faapea e ou mātua ma au uō?” Pe a e tuuina atu iā Ieova ma papatiso, o le a iai lau lava faiā ma Ieova. O lea, o mea e te faia mo Ieova e lē faalagolago i ou mātua po o isi tagata. E atagia mai i au amioga paia, ma galuega o le faamaoni i le Atua, lou mautinoa ua e mauaina le upu moni, ma lou maumauaʻi e mulimuli i tapulaa a le Atua. O le a lē umi ae e agavaa mo le papatisoga.
O LOU LOTOFAAFETAI
16, 17. (a) O le ā e tatau ona uunaʻia ai se tasi e avea ma Kerisiano? (e) E faapefea ona faataʻitaʻi lo tatou lotofaafetai mo le togiola?
16 I se tasi aso, na fesili atu ai iā Iesu se tamāloa na malamalama lelei i le tulafono faa-Mose: “O le ā le poloaʻiga e sili i le Tulafono?” Na tali Iesu: “Ia e alofa atu iā Ieova lou Atua ma lou lotoatoa, ma lou ola atoa, ma lou mafaufau atoa.” (Mata. 22:35-37) Ua faapea mai Iesu o le alofa iā Ieova o le māfuaaga lea e papatiso ai se tagata ma avea ma Kerisiano. O se tasi o auala sili e faamalosia ai lou alofa mo Ieova, o le manatunatu loloto lea i le meaalofa silisili a le Atua mo tagata, o le togiola. (Faitau le 2 Korinito 5:14, 15; 1 Ioane 4:9, 19.) Pe a e faia faapea, o le a e manaʻo e faailoa atu lou lotofaafetai mo lenā meaalofa matagofie.
17 E mafai ona faamatalaina lou talisapaia o le togiola i le auala lenei: Seʻi faapea na e tau malemo ma na faasaoina e se isi lou ola. Po o le a vave ona galo iā te oe le mea na faia e lenā tagata pe a e toe foʻi i lou fale? E leai. O le a e lotofaafetai pea i le tagata na laveaʻia lou ola. I se tulaga talitutusa, e tatau ona tatou lotofaafetai iā Ieova ma Iesu mo le togiola. O i laʻua ua mafai ona faasaoina ai o tatou ola. Ua laʻua laveaʻia i tatou mai i le agasala ma le oti. O lo laʻua alolofa iā i tatou, ua tatou maua ai le faamoemoe o le ola e faavavau i le Parataiso i le lalolagi.
18, 19. (a) Aiseā e lē tatau ai ona e fefe i le avea ma auauna a Ieova? (e) E faapefea ona faaleleia lou olaga pe a e auauna iā Ieova?
18 Pe e te lotofaafetai i mea ua faia e Ieova mo oe? Pe afai o lea, o le tuuina atu ma le papatisoga o le mea saʻo lenā e tatau ona fai. O le tuuina atu, o lau folafolaga lenā iā Ieova o le a e faia lona finagalo e oo i le faavavau. Pe e tatau ona e fefe e faia lenā folafolaga? E leai. E finagalo Ieova ina ia e maua le mea sili ona lelei, ma o le a ia tauia i latou e faia lona finagalo. (Epe. 11:6) Pe a tuuina atu ma papatisoina, o le a lē leaga ai lou olaga, peitaʻi o le a faasolo ina faaleleia. Ua faapea mai se uso talavou e 24 tausaga na papatiso a o leʻi atoa le 13 o ona tausaga: “Atonu na ono telē loʻu malamalamaga a o faasolo ina matua, ae o laʻu filifiliga ina ia tuuina atu iā Ieova, na puipuia ai aʻu mai i le tuliloaina o sini a le lalolagi.”
19 E finagalo Ieova ina ia e maua le mea sili ona lelei. Peitaʻi, e manatu faapito Satani ma e lē taitai manatu mamafa iā te oe. E lē mafai ona ia aumaia se mea lelei mo oe pe afai e te mulimuli iā te ia. E faapefea ona ia aumaia se mea e na te lē o mauaina? E lē o iā te ia se tala lelei ma e leai sona faamoemoe. E na o se lumanaʻi leaga o le a ia aumaia iā te oe, auā e pau lenā o le mea o le a ia mauaina.—Faaa. 20:10.
20. O le ā e mafai ona faia e se talavou ina ia agaʻigaʻi i luma e tuuina atu ma papatisoina? (Tagaʻi foʻi i le pusa “ Fesoasoani mo le Agaʻigaʻi i Luma Faaleagaga.”)
20 O le tuuina atu o lou ola iā Ieova o le filifiliga sili lenā o le a e faia. Po ua e nofosauni e uia lenā laasaga? Pe afai o lea, aua neʻi e fefe e faia lenā folafolaga. Ae pe afai e te leʻi sauni, ia faaaogā manatu mai i lenei mataupu ina ia faaauau ai ona e agaʻigaʻi i luma. Na faalaeiau atu Paulo i uso i Filipi ina ia faaauau ona agaʻigaʻi i luma. (Fili. 3:16) Pe a e mulimuli i lenā fautuaga, o le a lē umi ae e filifili e tuuina atu lou ola iā Ieova ma papatisoina.


text:
MATAUPU AUTŪ | AISEĀ NA PUAPUAGA MA MALIU AI IESU?
Pe na Tupu Moni Lava?
I le tau e totogo ai mea i le 33 T.A., na fasiotia ai Iesu le Nasareta. Na molia sesē o ia o sē e fouvale, sasa faamoʻamoʻa, ma tutuʻi i luga o le laau. Na maliu o ia i se auala tigā matuitui. Peitaʻi na toe faatūina e le Atua Iesu mai i le oti, ma i le 40 aso mulimuli ane na afio aʻe ai o ia i le lagi.
E tatou te faitau i lenei tala mataʻina i tusi e fā o Evagelia i Tusitusiga Eleni, lea e masani ona taʻua o le Feagaiga Fou. Pe na tutupu moni lava nei mea? E talafeagai ma tāua lenei fesili auā afai e lē moni, ua lē aogā la le faatuatua o Kerisiano, ma ua na o se miti le faamoemoe o le ola e faavavau i le Parataiso. (1 Korinito 15:14) Ae afai na tutupu moni lava nei mea, o loo iai la se faamoemoe pupula mo le fanau a tagata, lea foʻi e mafai ona e mauaina. O lea, po o ni tala moni po o ni talafatu tala na faamauina e Evagelia?
O MEA UA FAAALIA MAI I MEA MONI
E ese mai i talatuu, o tusitusiga a Evagelia sa tusia ma le māeʻaeʻa ma le saʻo aʻiaʻi faamatalaga o loo iai. O se faataʻitaʻiga, e tele igoa o nofoaga moni o loo taʻua ai, ma o le tele o na nofoaga e mafai ona asiasi i ai i aso nei. O loo taʻua ai foʻi igoa o tagata moni, ma e faamaonia na igoa i tala o loo faamauina e tusitala o talafaasolopito a le lalolagi.—Luka 3:1, 2, 23.
O loo taʻua Iesu i tala a tusitala o le lalolagi i le senituri muamua ma lona lua. * O le auala na maliu ai o ia e pei ona faamatalaina i Evagelia, e ōgatusa lelei ma le auala na faia ai faasalaga a Roma i lenā vaitaimi. E lē gata i lea, o mea na taʻua e moni ma faamaoni, auā o loo taʻua ai foʻi uiga lē lelei o nisi o soo o Iesu. (Mataio 26:56; Luka 22:24-26; Ioane 18:10, 11) O nei mea uma ua faaalia ai, sa faamaoni ma saʻo aʻiaʻi tusitala o Evagelia i mea na latou tusia e faatatau iā Iesu.
PE E MONI NA TOE FAATŪINA IESU?
E moni e talitonu tagata na soifua ma maliu Iesu, ae e iai lava nisi e fesiligia lona toetū. E oo lava i aposetolo o Iesu e leʻi talitonu foʻi ina ua faatoʻā faalogo i le tala ua toetū mai o ia. (Luka 24:11) Peitaʻi, na aveesea uma na masalosaloga ina ua vāai aposetolo ma isi soo i taimi eseese iā Iesu ina ua toe faatūina mai. I se tasi taimi, e silia ma le 500 i latou na molimauina ua toetū mai o ia.—1 Korinito 15:6.
E ui lava sa iloa e soo o Iesu e molia ma fasiotia i latou, ae sa latou lototetele lava e faailoa atu le toetū mai o Iesu i tagata uma, e oo lava i ē na fasiotia o ia. (Galuega 4:1-3, 10, 19, 20; 5:27-32) Faamata e lototetele soo o Iesu pe ana faapea e latou te leʻi mautinoa pe na toetū moni o ia? O le moni o le toetū o Iesu, o se uunaʻiga malosi lea na faamalosia ai Kerisiano i lenā taimi faapea foʻi i aso nei.
O tala a Evagelia e faatatau i le maliu ma le toetū o Iesu, o loo iai uma faamatalaga e manaʻomia e avea ai o se tusi o talafaasolopito e moni aʻiaʻi. O le faitau ma le totoʻa i tusi a Evagelia, o le a e talitonu ai o nei tala o ni mea moni lava na tutupu. E mafai ona faamalosia atili lou mautinoa pe a e malamalama i māfuaaga na tutupu ai nei mea. O le a faamatala mai i le mataupu o sosoo mai na māfuaaga.
^ pala. 7 Na fanau Tacitus i le pe tusa o le 55 T.A., ma na tusi o ia e faapea, “o Keriso lea na māfua mai ai le igoa [Kerisiano,] sa puapuagatia i se faasalaga sili ona leaga i le vaitaimi o le pulega a Tiperio i lima o se tasi o o tatou sui o le emeperoa, o Ponotio Pilato.” Sa taʻua foʻi Iesu i tusitusiga a Suetonius (i le seneturi muamua); le tusitala o talafaasolopito a Iutaia o Josephus (i le senituri muamua); ma Pliny the Younger, o le kovana o Pitunia (i le senituri lona lua).


text:
Taulimaga Faataʻitaʻi
ALA MAI!
Ofo: O loo talanoaina i lenei Ala Mai! se mataupu faaoso naunau. [Tuu atu i le tagata o le aiga le Ala Mai!]
Fesili: Pe e te silafia ua silia i le 750 gagana o loo faaliliuina ai e Molimau a Ieova a latou lomiga?
Mau: Fal 14:6
ALA MAI!
Fesili: Pe e te manatu e mafai ona fesoasoani lenei taʻiala i se ulugalii faaipoipo, pe a talanoaina o la faafitauli?
Mau: Ia 1:19
Ofo: [Faamatilatila le mataupu o loo i le itulau e 10.] O loo iloiloina i lenei mataupu nisi o taʻiala faale-Tusi Paia e ōgatusa ma lenei mataupu.
SĀVALI
Fesili: Faamolemole mātau lenei fesili. [Faitau le fesili ma tali o loo i le pito i luma o le sāvali.] O le ā sou manatu?
Mau: [Faitau le mau muamua o loo i le itulau e 2 o le sāvali]
Ofo: O loo faamatala i lenei sāvali aogā o lenei mau iā te oe.
TUSI SAU OE LAVA TAULIMAGA
Ia faaaogā le auala o loo faatulaga ai taulimaga faataʻitaʻi ua mavae e fafau aʻe ai sau oe lava taulimaga.


text:
MATAUPU E SEFULUIVA
Na Puipui, Tausi, ma Tumau
1, 2. (a) O ā suiga na fesagaʻia e Iosefa ma lona aiga? (e) O le ā le tala lē lelei sa tatau ona taʻu atu e Iosefa i lana avā?
UA TUU e Iosefa le isi avega i luga o le asini. Seʻi mafaufau i le fetilofaʻi solo o Iosefa i le pogisa i le nuu o Peteleema, ma pōpō le itu o le manu ave avega. E mautinoa sa mafaufau o ia i le malaga umi o le a latou ō ai i Aikupito, auā o le a feagai ma tagata ese, e ese le gagana, ma e ese foʻi tū ma aga masani. O le a faapefea la i si ona aiga toʻaitiiti ona faamasani i le tele o na suiga?
2 E leʻi faigofie iā Iosefa ona taʻu atu le tala lē lelei i si ana avā pele o Maria, ae na ia faamalosi lava ma taʻu atu i ai. Sa ia faamatala atu i si ana avā lana miti lea na taʻu mai ai e le agelu a le Atua le feʻau e faapea: O loo saʻili le tupu o Herota e fasiotia si a la tama! Ua tatau loa ona latou sosola ese. (Faitau le Mataio 2:13, 14.) Na matuā popole Maria. E faapefea ona manaʻo se tasi e fasiotia si ana tama, e lē o iloa se mea? E leʻi malamalama Maria ma Iosefa i le mea ua tupu, ae na la faatuatua atu pea iā Ieova ma sauni loa e ō ese.
3. Faamatala le taimi ma lagona na oo iā Iosefa a o sosola ese ma lona aiga mai Peteleema. (Tagaʻi foʻi i le ata.)
3 A o momoe le aai o Peteleema, ae sosola ese loa Iosefa, Maria ma Iesu i le pogisa. Atonu na tau mafaufau Iosefa po o le ā o le a tupu, a o ia taʻitaʻiina atu lona aiga i le itu i saute ma ua amata ona tafa mai ata i le itu i sasaʻe. O le a faapefea ona puipuia e se kamuta faatauvaa lona aiga mai i taʻitaʻi malolosi? Po o le a mafai pea ona ia saunia mea e manaʻomia mo lona aiga? Po o le a mafai ona ia tauaveina lenei tiute tāua mai iā Ieova le Atua, e vaavaai ma tausia aʻe lenei tamaitiiti faapitoa? Na feagai Iosefa ma le tele o luʻi. A o tatou iloiloina auala na ia fesagaʻia ai na luʻi, o le a tatou iloa ai le māfuaaga e tatau ai i tamā i aso nei ma i tatou uma, ona faaaʻoaʻo i lona faatuatua.
Na Puipuia e Iosefa Lona Aiga
4, 5. (a) Na faapefea ona suia le olaga o Iosefa? (e) O le ā le faamatalaga a le agelu na faamalosia ai Iosefa?
4 I ni masina muamua atu i lona nuu i Nasareta, na suia ai le olaga atoa o Iosefa ina ua faamau atu i le afafine o Heli. Na iloa lelei e Iosefa o Maria o se taupou lelei ma faamaoni, ae o lenei ua tō o ia! Na taumafai Iosefa e faateʻa faalilolilo Maria ina ia puipuia ai o ia mai i le faalumaina. * Peitaʻi na faaali atu se agelu iā te ia e ala i se miti, ma faamatala atu o le tō a Maria e mai i le agaga paia o Ieova. Na faapea atu foʻi le agelu, o le pepe lea o le a fanau mai e “faaolaina e ia ona tagata mai i a latou agasala.” Na ia faamautinoa atili atu iā Iosefa: “Aua e te fefe e ave Maria lau avā i lou aiga.”—Mata. 1:18-21.
5 O le mea tonu lenā na faia e lenei tamāloa faamaoni ma usiusitaʻi o Iosefa. Na ia tauaveina lenei tiute tauave tāua: o le tausia aʻe ma le vaavaaia lelei o se tamaitiiti e lē o sona atalii, ae o sē e matuā tāua lava i le Atua. Mulimuli ane, o lona usiusitaʻi i le poloaʻiga a le malo, na ia ave ai lana avā i Peteleema mo le tusigāigoa, ma o i inā na fanau ai le pepe.
6-8. (a) O ā mea na tutupu na toe suia ai olaga o Iosefa ma lona aiga? (e) E faapefea ona tatou iloa o Satani na auina mai le “fetu”? (Tagaʻi foʻi i le faaopoopoga.)
6 E leʻi toe foʻi Iosefa ma lona aiga i Nasareta. Nai lo lea, sa latou faamautū i Peteleema, e tusa ma ni nai maila le mamao ese mai i Ierusalema. E ui ina matitiva, ae na faia e Iosefa mea uma e na te mafaia ina ia puipuia Maria ma Iesu, mai i le mafatia po o le mananaʻo foʻi i ni mea. E leʻi leva ae latou nonofo loa i se tamaʻi fale. O le taimi lenā ua avea Iesu o se tamaitiiti, atonu ua silia ma le tausaga lona matua, ae faafuaseʻi loa ona toe suia o latou olaga.
7 Na ō atu i lo latou fale ni tamāloloa e saʻiliʻili i fetu mai i Sasaʻe, atonu mai i Papelonia. Na latou mulimuli i se “fetu” seʻia oo mai i le fale o Iosefa ma Maria, ma na latou saʻili mo le tamaitiiti o le a fai ma tupu o tagata Iutaia. Na faaalia e nei tamāloloa le faaaloalo.
8 E tusa lava pe na latou iloa pe e leai foʻi, ae o le gaoioiga na latou faia na lamatia ai le ola o Iesu. Na taʻitaʻiina muamua i latou e le “fetu” i Ierusalema ae e lē i Peteleema. * O i inā na latou taʻuina atu ai i le tupu leaga o Herota, o loo latou saʻilia le tamaitiiti o le a avea ma tupu o Iutaia, ma na atili ai ona lotoleaga ma ita Herota.
9-11. (a) O ā auala na sili atu ai ona malosi Ieova nai lo o Herota ma Satani? (e) O le ā le auala o loo faamatalaina ai le malaga i Aikupito i aʻoaʻoga faa-apokerifa?
9 Ae e tatou te fiafia ona e iai se isi malosiaga e sili atu nai lo o Herota ma Satani. E faapefea? Na aumaia e nei tagata saʻiliʻili fetu ni meaalofa ma e leʻi mananaʻo i se taui. E mautinoa o se mea uiga ese iā Iosefa ma Maria le faafuaseʻi ona mauaina o “meaalofa o auro, o mea manogi ma muro”—o ni ʻoa e taugatā tele! Na fuafua tagata e saʻiliʻili i fetu e toe foʻi e taʻu i le tupu o Herota le nofoaga tonu o loo iai le tamaitiiti. Peitaʻi, na faasalavei ane Ieova e ala i se miti, ma faatonuina tagata e saʻiliʻili i fetu ina ia toe foʻi i o latou aiga i se isi auala.—Faitau le Mataio 2:1-12.
10 E leʻi leva ona ō ese le ʻau saʻiliʻili i fetu, ae maua loa e Iosefa se lapataʻiga mai i se agelu a Ieova e faapea: “Inā tulaʻi ia ma ave le tamaitiiti ma lona tinā ma sosola i Aikupito, ma nonofo ai seʻia ou toe fai atu; auā o loo saʻili Herota e fasioti i le tamaitiiti.” (Mata. 2:13) O lea, e pei ona taʻua i le amataga o le mataupu, na vave lava ona usiusitaʻi Iosefa. Sa ia faamuamua le saogalemu o lona atalii nai lo o se isi lava mea, ma ave lona aiga i Aikupito. Ona sa tuuina atu e le ʻausaʻiliʻili i fetu faapaupau ni meaalofa taugatā i le aiga, o lea la ua latou maua ai ni tupe e fesoasoani iā i latou i le nofoaga o le a aumau ai.
11 Ua taʻua mulimuli ane i talatuu ma aʻoaʻoga faa-apokerifa, na faavavega ona faapuupuu e Iesu la latou faigāmalaga i Aikupito, puipuia i latou mai i tagata gāoi, ma loloʻu faavavega le laau o le pama ina ia maua ai e lona tinā ni fua. * Ae o le mea moni, o se faigāmalaga umi, faigatā, ma sa latou agaʻi atu i se mea e lē masani ai.
Na lotomalie Iosefa e tuua se olaga lelei ina ia puipuia lona aiga mai tulaga lamatia
12. O le ā ua aʻoaʻoina e mātua mai iā Iosefa?
12 E tele ni mea e aʻoaʻoina e mātua mai iā Iosefa. Na lotomalie o ia e tuua lana galuega ma se olaga lelei ina ia puipuia lona aiga mai i tulaga e lamatia ai. E manino mai, na vaai o ia i lona aiga o se meaalofa tautele mai iā Ieova. O loo tausia aʻe foʻi e mātua i aso nei a latou fanau i se lalolagi leaga, o loo tumu i taaʻiga e mafai ona lamatia ma faaleagaina ai fanau. Maʻeu le lelei o faaaʻoaʻoga a tamā ma tinā ia o loo gaoioi ma le faautauta e pei o Iosefa, e ala i le taumafai malosi e puipuia a latou fanau mai i aafiaga leaga!
Na Tausia e Iosefa Lona Aiga
13, 14. Aiseā na toe foʻi ai Iosefa ma lona aiga i Nasareta?
13 E foliga mai e leʻi umi ona nonofo le aiga i Aikupito, ona sa taʻu atu e le agelu iā Iosefa ua maliu Herota, o lea na toe ave ai e Iosefa lona aiga i lo latou nuu. Na taʻua i se valoaga anamua o le a valaauina e Ieova lona atalii “mai Aikupito.” (Mata. 2:15) Na fesoasoani Iosefa i le faataunuuina o lenā valoaga, ae o fea nei o le a ave i ai lona aiga?
14 Na faautauta Iosefa. Na popole o ia i lē na sui atu iā Herota, o Arekilao, o lē e faasauā foʻi ma fasioti tagata. O le taʻitaʻiga a le Atua na ave ai e Iosefa lona aiga i le itu i mātū ina ia mamao ese mai i Ierusalema ma ana taaʻiga, ma toe foʻi atu i lona nuu i Nasareta i Kalilaia. O i inā na tausia aʻe ai lo la aiga ma Maria.—Faitau le Mataio 2:19-23.
15, 16. Na faapeʻī le galuega a Iosefa, ma atonu o ā meafaigaluega sa ia faaaogāina?
15 Sa faafaigofie le auala na latou ola ai, ae mamafa galuega sa latou faatinoina. O loo taʻua i le Tusi Paia Iosefa o se kamuta, ma o loo faaaogāina ai se upu e uiga atu i auala eseese e pei o le tātuuina i lalo o laau, toso mai ma sauni e fausia ai se fale, o vaa, o auala laupapa lāiti, o taavale toso, uili, amo, ma meafaigaluega uma e faaaogā i le faatoʻaga. (Mata. 13:55) O se galuega e faigatā. I taimi o le Tusi Paia, sa masani ona galulue kamuta i luma o o latou fale, po o se isi fale i tafatafa ane.
16 Na faaaogā e Iosefa le tele o meafaigaluega eseese, lea e foliga mai na tuu atu e lona tamā. Atonu na ia faaaogāina se sikuea, fua e tautau, o se penisina, toʻi, ʻili, agaese, samala uʻamea, samala laau, o se auvili, o kelū eseese, ma atonu ma ni nai fao, e ui lava ina taugatā.
17, 18. (a) O le ā sa aʻoaʻoina e Iesu mai i lona tamāfai? (e) Aiseā na tatau ai ona galue mamafa Iosefa?
17 Seʻi mafaufau iā Iesu a o laʻitiiti, o loo matamata atu i lona tamāfai a o galue. E mautinoa sa maofa Iesu a o tulimataʻia gaoioiga uma a lona tamā, i le malolosi o ona tauʻau ma lima, ma lona tomai tele. Atonu na amata ona faasino e Iosefa i lona atalii laʻitiiti le auala e faia ai nisi o mea faigofie, e pei o le faalamolemole o laupapa i se paʻu iʻa ua mago. Atonu foʻi na ia aʻoaʻoina Iesu i le eseesega o laupapa o loo ia faaaogāina, e pei o le laau o le sukamoru mati, tapeneto, po o le olive.
18 Na iloa e Iesu, o na lima malolosi na tātuuina i lalo laau, vaneina ogālaau, ma tuʻituʻiina faatasi laupapa, o lima foʻi na na tausia ma faamāfanafanaina o ia, o lona tinā, ma ona uso ma tuafāfine. Ioe, ua toʻatele le aiga o Iosefa ma Maria, ma a itiiti mai e toʻaono la la fanau, atoa ai ma Iesu. (Mata. 13:55, 56) Na tatau ona galue mamafa Iosefa ina ia tausia ma fafagaina i latou uma.
Na iloa e Iosefa e sili ona tāua le tausia o lona aiga i le itu faaleagaga
19. Na faapefea ona tausia e Iosefa lona aiga i le itu faaleagaga?
19 Peitaʻi, na iloa lelei e Iosefa e sili atu ona tāua le tausia o lona aiga i le itu faaleagaga, o lea na ia faaalu ai se taimi e aʻoaʻoina ai lana fanau e uiga iā Ieova le Atua ma ana tulafono. E masani ona ia ave lona aiga i le sunako, lea na faitau leotele ma faamatalaina ai le Tulafono. Atonu na tele ni fesili a Iesu, ma na taumafai malosi Iosefa e faamalieina le galala faaleagaga o le tama. Na ave foʻi e Iosefa lona aiga i Ierusalema i tausamiga faalelotu. Ina ia auai i le Paseka faaletausaga, atonu na manaʻomia e Iosefa ni vaiaso se lua e malaga atu ai mo le tusa ma le 75 maila (120 km), ma toe foʻi mai.
20. E faapefea ona mulimuli ulu o aiga Kerisiano i le faaaʻoaʻoga a Iosefa?
20 O loo mulimuli foʻi ulu o aiga Kerisiano i aso nei i lenā lava faaaʻoaʻoga. E latou te faia mea uma mo a latou fanau, ma faamuamua toleniga faaleagaga nai lo o se isi lava mea, e aofia ai ma le tausiga i le itu faaletino. E latou te faimalaga foʻi mo se taimi umi ina ia auai ma a latou fanau i sauniga ma fonotaga faa-Kerisiano. E pei o Iosefa, e latou te iloa e leai se isi mea e sili atu ona lelei e latou te faia mo a latou fanau.
“Ua Ma Fiu”
21. (a) O ā sauniuniga sa faia e Iosefa ma lona aiga i le vaitaimi o le Paseka? (e) O le ā le taimi na iloa ai e Iosefa ma Maria e latou te lē o faatasi ma Iesu?
21 I le 12 tausaga o Iesu, na ave ai e Iosefa lona aiga i Ierusalema e pei ona masani ai. O le taimi lea o le tausamiga o le Paseka ma e faimalaga faatasi atu aiga toʻatele i a latou taavale toso, e ui atu i aai e lauolaola ai laau. E usuina e le toʻatele salamo a ē ō aʻe, a o latou lata atu i fanua maupuʻepuʻe e lē mamao ese mai i Ierusalema. (Sala. 120-134) Sa ono faatumulia le aai i le faitau selau afe o tagata. Mulimuli ane, ona toe foʻi atu lea o aiga ma a latou taavale toso i o latou nuu. E lē taumatea na tele ni mea na fai e Iosefa ma Maria, o lea na manatu ai atonu o loo ō mai faatasi Iesu ma isi tagata, po o tauaiga. Peitaʻi, ina ua mavae le aso atoa talu ona latou tuua Ierusalema, ae faatoʻā iloa e lē o iai Iesu!—Luka 2:41-44.
22, 23. (a) O le ā na faia e Iosefa ma Maria ina ua iloa e latou te lē o faatasi ma Iesu? (e) O le ā le faamatalaga a Maria ina ua maua Iesu?
22 Na matuā popole Iosefa ma Maria, ma toe foʻi i Ierusalema e saʻili Iesu. Seʻi manatu i le gaogao ma le taaligoligoa o le aai a o la tauvalaau atu le igoa o la la tama. Faamata o fea o iai le tama? Pe na taumānatu Iosefa ua lē taulau o ia i le tausia o lenei meaalofa tāua mai iā Ieova, ina ua mavae aso e tolu e leʻi maua lava le tama? Mulimuli ane ona la ō atu loa lea i le malumalu. Na la saʻili solo seʻia oo ina tau atu i se potu o loo talanoa ai tamāloloa e atamamai i le Tulafono, ae o loo lotolotoi ai le talavou o Iesu. Seʻi manatu i le mapu o faalogona o Iosefa ma Maria!—Luka 2:45, 46.
23 Na faalogologo atu Iesu i nei tamāloloa atamamai ma tuufesili atu iā i latou. Na matuā ofo tamāloloa i le poto o Iesu ma ana tali, ma na matuā maofa foʻi Iosefa ma Maria. E lē o taʻua i le Tusi Paia se tala a Iosefa na fai, ae na tautala atu ma le manino Maria mo i laʻua ma faapea atu: “Laʻu tama e, o le ā le mea ua e faapea mai ai iā i maʻua? Ua ma fiu ma lou tamā e suʻe oe.”—Luka 2:47, 48.
24. O le ā le faamatalaga moni a le Tusi Paia e faatatau i le tausiga a mātua?
24 O loo tusia i le Tusi Paia se ata manino o le mea moni e uiga i le tausiga a mātua. E iai taimi e matuā faigatā ai, e tusa lava pe e lelei atoatoa le tamaitiiti! O le tausiga faamatua i aso nei i se lalolagi leaga e ono oo mai ai le “fiu,” ae e faamāfanafanaina tamā ma tinā i le iloa, o loo faailoa mai i le Tusi Paia luʻi o loo latou fesagaʻia.
25, 26. O le ā le tali atu a Iesu i ona mātua, ma atonu o ā faalogona na oo iā Iosefa?
25 Sa iai Iesu i le nofoaga e na te lagonaina ai le vavalalata iā Ieova, lona Tamā i le lagi, ma naunau e taofimau mea uma na ia aʻoaʻoina. O lea na tali atu ai o ia i ona mātua ma le faamaoni: “Aiseā na lua suʻeina ai aʻu? Pe lua te lē iloa ea e tatau ona ou iai i le fale o loʻu Tamā?”—Luka 2:49.
26 E mautinoa na mafaufau Iosefa i na upu i le tele o taimi, ma atonu na ia lagona ai le mitamita. O le mea moni, na galue malosi o ia e aʻoaʻoina lona ataliifai ina ia iai ni ona faalogona faapena e uiga iā Ieova le Atua. E oo ane i lenā taimi o le olaga o Iesu, ua ia iloa le ituaiga o “tamā” e alofa, ona o lana faiā ma Iosefa.
27. Pe afai o oe o se tamā, o le ā le faaeaga ua tuu atu iā te oe, ma aiseā e tāua ai ona manatua le faaaʻoaʻoga a Iosefa?
27 Pe afai o oe o se tamā, o loo iā te oe le faaeaga o le aʻoaʻo o lau fanau, ina ia iloa po o oe o se tamā alofa ma tausia lelei lou aiga. I se tulaga tutusa, pe afai e iai sau fanaufai, ia manatua le faaaʻoaʻoga a Iosefa ma ia tausia i latou taʻitoʻatasi i se auala faapitoa ma faapelepele. Ia fesoasoani iā i latou ina ia mafuta vavalalata atu i lo latou Tamā i le lagi, o Ieova le Atua.—Faitau le Efeso 6:4.
Na Tumau ma le Faamaoni Iosefa
28, 29. (a) O le ā o loo taʻua i le Luka 2:51, 52 e faatatau iā Iosefa? (e) Na faapefea ona fesoasoani Iosefa iā Iesu ina ia tuputupu aʻe i le atamai?
28 E ui e itiiti ni tala o le olaga o Iosefa o loo taʻua i le Tusi Paia, ae e tāua tele ona iloiloina ma le totoʻa. E tatou te faitau e faapea na “gauaʻi pea [Iesu] iā i laʻua,” po o ona mātua. E tatou te iloa ai foʻi na “tupu le atamai ma le tino o Iesu, ma ua alofaina o ia e le Atua atoa ma tagata.” (Faitau le Luka 2:51, 52.) O le ā e tatou te iloa mai i na upu e uiga iā Iosefa? E mautinoa e tele ni mea. E tatou te aʻoaʻoina ai sa faaauau pea ona taʻimua Iosefa i le tausia o lona aiga, auā o lea na faaaloalogia lana pule e lona atalii lelei atoatoa, ma tumau pea ona gauaʻi i ai.
29 Na tatou aʻoaʻoina foʻi na faaauau ona tuputupu aʻe le atamai o Iesu, ma e mautinoa sa telē se vaegafai a Iosefa i lea itu. I na aso, sa iai se faataoto a tagata Iutaia e faapea, e na o tagata mauoloa e mafai ona mauaina le atamai; ae o tagata faigaluega e pei o kamuta, faifaatoʻaga, po o tagata fai uʻamea, “e lē mafai ona latou faia ni faamasinogatonu; ma e lē tatau ona iai i latou i mea o loo talanoaina ai faataoto.” Na mulimuli ane faamaonia e Iesu le sesē o lenā faataoto. A o laʻitiiti, e mautinoa na masani ona faalogo o ia i lona tamāfai o se kamuta faatauvaa, o aʻoaʻoina i latou e uiga iā Ieova ma lana “faamasinogatonu”! O le mea moni, sa masani ona faia faapea e Iosefa.
30. O le ā le faaaʻoaʻoga ua faataatia e Iosefa mo ulu o aiga i aso nei?
30 E mafai foʻi ona tatou iloa ni faamaoniga o le vaegafai a Iosefa i le tuputupu aʻe o le tino o Iesu. Ona sa lelei ona tausia Iesu, sa tuputupu aʻe o ia ma avea o se alii malosi ma mālōlōina. E faaopoopo atu i lenā, na aʻoaʻoina e Iosefa lona atalii ina ia lelei i galuega faaletino. E lē gata ina iloa Iesu o le atalii o se kamuta, ae o ia foʻi “o le kamuta.” (Mare. 6:3) Na taulau manuia toleniga a Iosefa. E faaaʻoaʻo foʻi ma le atamai ulu o aiga iā Iosefa, e ala i le tausia o a latou fanau, ma faamautinoa ua mafai ona latou tausia i latou lava.
31. (a) O le ā ua faaalia i suʻesuʻega e faatatau i le taimi na maliu ai Iosefa? (Faaaofia ai ma le pusa.) (e) O le ā le faaaʻoaʻoga ua faataatia e Iosefa mo i tatou?
31 O le taimi lava na taʻua ai i le Tusi Paia ua papatiso Iesu i le 30 o ona tausaga, e leʻi toe taʻua ai lava Iosefa. E foliga mai na avea Maria o se fafine ua oti lana tane i le taimi na amata ai le faiva a Iesu. (Tagaʻi i le pusa “O Anafea na Maliu ai Iosefa?”) Peitaʻi, ua faataatia e Iosefa se faaaʻoaʻoga manino o se tamā e puipui i lona aiga, tausia i latou, ma tumau ma le faamaoni seʻia oo i le iʻuga. E mafai e so o se tamā, so o se ulu o se aiga, po o so o se Kerisiano ona maua aogā mai i le faaaʻoaʻo i le faatuatua o Iosefa.
^ pala. 4 I na aso, na manatu i se faamau e taitutusa ma se faaipoipoga.
^ pala. 8 O lenei “fetu” e lē o se fetu e masani ona vaaia, ma e leʻi auina mai foʻi e le Atua. Nai lo lea, o se tasi lea o vala o le fuafuaga a Satani na faaaogā ina ia fasiotia ai Iesu.
^ pala. 11 O loo taʻua manino i le Tusi Paia, na faatoʻā faia le vavega muamua a Iesu, ʻo le amataga o ana faailoga,’ ina ua uma lona papatisoga.—Ioa. 2:1-11.


text:
MATAUPU 9
A o Tuputupu Aʻe Iesu i Nasareta
UA FAATOʻATELEINA LE AIGA O IOSEFA MA MARIA
UA AʻOAʻOINA E IESU SE GALUEGA
Ua ola aʻe nei Iesu i Nasareta, o se aai e laʻitiiti ma e lē taʻutaʻua. E tū lenei aai i le itu i mātū o Iutaia, i atumauga o Kalilaia, lea e i le itu i sisifo o le vaituloto telē ua taʻua o le sami o Kalilaia.
Pe tusa o le lua tausaga o Iesu, ae aumaia o ia i Nasareta e ona mātua mai i Aikupito. E foliga mai e na o ia le la tama i lea taimi. Mulimuli ane, ua fananau mai ona ʻafa uso o Iakopo, Iosefa, Simona ma Iuta, ma ua iai foʻi ona tuafāfine. O lona uiga, pe ā ma le toʻaono uso ma tuafāfine o Iesu.
E iai foʻi isi tauaiga o Iesu, e pei o Elisapeta ma lana tama o Ioane. E nonofo i laʻua i se vaipanoa mamao i le itu i saute i Iutaia. I Kalilaia, o loo nofo ai Salome, ma e foliga mai o ia o le uso o Maria le tinā o Iesu. O le tane a Salome o Sepetaio, ma o le la fanau tama o Iakopo ma Ioane, atonu o tauusoga na o Iesu. E tatou te lē iloa le tele o taimi na faaalu e Iesu ma ona tauusoga, ae na avea i laʻua ma uō vavalalata a Iesu, ma o ni ona aposetolo foʻi.
Ua tatau nei ona galue malosi Iosefa e tausia lona aiga ua faatoʻateleina. O ia o se kamuta, ma ua ia tausia aʻe Iesu e pei o sona lava atalii ma ua taʻua ai o ia o ʻle atalii o le kamuta.’ (Mataio 13:55) Ua aʻoaʻo e Iosefa Iesu e avea o se kamuta lelei, ma o le toʻatele o tagata ua faapea mai: ʻPe e lē o ia ea o le kamuta?’—Mareko 6:3.
E taulaʻi olaga o le aiga o Iosefa i le tapuaʻiga iā Ieova. E tusa ai ma le Tulafono a le Atua, ua avatu e Iosefa ma Maria faatonuga e aʻoaʻoina ai le la fanau i le itu faaleagaga, ʻpe a latou nonofo i le fale, pe a savavali i le ala, pe a taooto ma pe a tulaʻi foʻi.’ (Teuteronome 6:6-9) E iai le sunako i Nasareta, ma e masani ona ō i ai Iosefa ma lona aiga e tapuaʻi ai i inā. Ua faamatalaina i le Luka 4:16 ʻle masaniga a Iesu o le alu lea i le sunako i le aso sapati.’ O se taimi fiafia tele mo le aiga o Iosefa le malaga i tausaga taʻitasi i le malumalu o Ieova i Ierusalema.
Faitau Atili
Na Puipui, Tausi, ma Tumau Iosefa
O ā auala na puipuia ai e Iosefa lona aiga? Aiseā na ia aveina ai Maria ma Iesu i Aikupito?